text:
اوزومه بیر سو چیله دیم. کاغاذ دستمال ایله اوزومو، دوداقلاریمی سیلیب، تمیزله دیکدن سونرا بیرده سو ایله یودوم. قطارین توالتینین کیچیک گوزگوسونده بیر داها اؤزومه باخدیم. دوداقلاریم تر- تمیز ایدی. اوزومده ده بویا دان هئچ ایز بئله قالمامیش ایدی.
گون باتانا آز قالمیش کؤلنه یاخینلاشدیغیمدا ایچیمی بیر قارامسارلیق (بدبین لیک) دولدوردو. بو شهرده یاشادیغیم، یاشامیمین ان اؤنملی دؤنمینی اولوشدوران، ایکی ایل ایچینده باشیمدان کئچنلرین هامیسی بیر آرادا اونودولموشلوقدان قورتولوب، قارانلیق و آنلاشیلماز بیر بیچیمده گؤزومون اؤنونو قارالتدی. باشیم گیجه للندی، اورگیم بیر آز بولانماغا باشلادی. منه نه اولدوغونو او آن آنلایابیلمه دیم، "هاوا دگیشیکلیگینین ائتگیسی دیر" دییه اؤزومو اوغوندورماغا، تسکین وئرمگه چالیشدیم. آنجاق آلتی ساعاتلیق یولون یورقونلوغوندان تسکین فیلان ایله قورتولماق ممکن دگیل ایدی. ال چانتامی گؤتوروب، کوپه دن چیخیب، واگونون بویونجا اوزانان کریدورون سونوناجان گئتدیم. شانسیمدان توالت بوش ایدی. اؤنجه اوزومه بیر سو چیله دیم. کاغاذ دستمال ایله اوزومو، دوداقلاریمی سیلیب، تمیزله دیکدن سونرا بیرده سو ایله یودوم. قطارین توالتینین کیچیک گوزگوسونده بیر داها اؤزومه باخدیم. دوداقلاریم تر- تمیز ایدی. اوزومده ده بویا دان هئچ ایز بئله قالمامیش ایدی. قاشلاریمی الیم ایله سیغارلاییب، ساچلاریمی داراییب، باشیمین دالیندا باغلادیم. توالتین قاپیسیندان چیخارکن گئنه باشیم گیجه للندی. قطارین پنجره سینین توتاناغینی توتوب دوردوم. جامی بیر آز آشاغی چکدیم. سویوق، تمیز هاوا اوزومه وورونجا بیر آز راحاتلاندیم. جامین دالیندان کؤلنون قوجامان بیر گؤبه لگه بنزه ین تلویزیون قالا سینی گؤرونجه شهر مرکزینه یاخینلاشدیغیمیزی حس ائدیب، ائنمک اوچون تله سمگیم گرکدیگینی دوشونه رک اؤزومو تئز کوپه مه یئتیریب، پالتووم ایله کیچیک چامادانیمی گؤتوروب، کوپه نین قاپیسینین قاباغیندا ائنمگه حاضیر بیر وضعیتده دوردوم. قطار یولونون قیراغیندا سرعت ایله بیردن بیره گؤرونوب، عینی سرعت ایله بیردن - بیره گؤزومون قاباغینیدان کئچیب، یوخ اولان آغاجلار یاشامیمین عینی سرعت ایله گلیب -کئچمیش گونلرینی آنیمساتیردی. بو خارابا قالمیش دان چیخیب، گئدیگیم دؤرد ایلدن بو یاینا هر ایکی-اوچ آیدا بیر یول رحیمی، محبوبه خالا ایله قیزلارینی گؤرمک اوچون، اونلارین وئردیکلری اومید ایله گئنه گلیب، گئنه پئشمان قاییدارکن بو اوزو قارا اولموشلارین سؤزونه بیر داها اینانمایاجاغیما آند ایچمیش ایسم ده، گئنه اؤزومو آلدادیب، اونلارین اومیدلندیرمه لرینه اینانمیشام. بیر گؤزو کور اولموش گئدیب، عبدالله یا دوغرو دوزگون بیر شکیلده، " بو قیز سنی ایسته ییر" دئمگه جسارت ائتمه ییر. یالاندان منی آلداتیرلار، منه بوشونا اومید وئریرلر؛ "قیز یولداشینا، آداخلیدیر دئیه خبر گؤندردیک، موزیک گئجه سینده شعر اوخودوق، قاپیسینین آلتیندان کاغاذ آتدیق، شعر گئجه سینده آندیردیق، سون تاپدیغیمیز اوفسونچو سنین محبتینی اونون اورگینده یئرلشدیرمگه سؤز وئردی، محمد حسین ایله خبر گؤندردیک؛ عبداللة یاواش- یاواش قوجالیرسان، ائولن، بویوک قارداشینا خبر سالدیق، او راضیلاشدیرار، آیری قیزا یاخین گئدرسن تاپانچا ایله اؤلدوره ریک دئیه تهدیدائتدیک".
بو دا سون وعده، "میکائیلین تویوندا الینی الینین ایچینه قویوب، ایکینیزی بیربیرینیزه تاپیشیراجاغام". لیلانین بو سؤزونه اینانماق ایسته ییردیم. لیلا اوبیری لردن بیر آز باشقا ایدی. سؤزونده توتارلیلیق واردی. بو اینانج ایله یولا چیخمیشدیم. آنجاق وارلیغیمین درینلریندن بیر هارای چیخیردی:"یالاندیر، هامیسی یالاندیر، اینانمیرام. منی آلداتیرلار. هئچ بیرینین منه اورگی یانمیر. منی اوغوتماغا چالیشیرلار. باشدان بری هر شئی بوشونا ایدی، باشدان بری منی آلداتتیلار. چولاق اولموش یعقوب عمی ایلک باشدا، " سنی اصرافیله آلاجاغام" دئیه سؤز وئردی. پاخما لیغیمدان ایناندیم. اصرافیلی چوخ دا ایسته میردیم . آنجاق ایش او یئره یئتیشدیکدن سونرا راضیلاشمیشدیم. قالخیب، محبوبه خالا و یعقوب عمی ایله مونیخ دن بو خاراب قالمیشاجان گلدیک. اصرافیل منی گؤرونجه سئوینجیندن ال-آیاغینی ایتیردی، منی باغیرینا باسیب، یاناغیمدان اؤپدو. آنجاق ایشین جدی اولدوغونو ائشیدینجه، بیردن - بیره یوخ اولدو. توز اولوب، هاوایا اوچدو. دؤرد گون گؤزله دیکدن سونرا خبرینی بیلمیرم هانسی جهنم دن آلدیق. هاردان تلفون ائتدیگینی بئله دئمدی، " منیم ایشلریم چوخدور، بو هفته ائوه گله بیلمه یه جگم"- ی ائشیدینجه اونون دا ده ده سیندن باشقا بیریسی اولمادیغینی آنلادیم. ایشلری چوخ ایمیش، بیلمیرم هانسی دیسکودا آلمانلی قیزلارین گؤتونو یالاماقدان ائوه گلمگه زامان تاپابیلمیر ایمیش. ایلک باشدا گؤستردیگی یاخینلیق منی یالنیز بیر یول قوجاقلاماق، بیر یول اؤپمک اوچون ایدی. بئلی سینمیش یعقوب عمینین اوغلو دگیل می؟ هله بیرده اوتانمازجاسینا اؤز آنا سینا "من سنین ارینین پوخونو یویا بیلمه رم. هر زامان جبرائیلی مندن دها چوخ ایستردینیز، بو گولدسته نیزی ده اونا توتون" دئدیگینی ائشیتدیگیمده الیم چاتسا ایدی بارماغیمی سؤخوب گؤزونو اویوب، آووجونون ایچینه قویاردیم والاهی. محبوبه خالا " اولسون قیزیم، قایقیلانما، سنی جبرائیله آلارام" دئیه ساچیمی اوخشادیغیندا پیچاق ایله قارنینی سؤکوب، او اریندن آلدیغی توخوملاری نئجه سیچدیغینی اونا گؤسترمک ایسته ییردیم. جبرائیلدن سونرا دا سیرا میکائیل ایله عزرائیله یئتیشه جگینی بیلیردیم. قارنی اوت ایله دولموش منصوره خالا یددی اوغلوندان بیرینی راضیلاشدیرابیلمه یینجه، سونوندا عبدالله نی تاپدی.
کؤلنون مرکز قطار دوراغیندا ائندیگیمده اؤزومده بیر قارارسیزلیق ایله قارشیلاشدیم. گلدیگیمه بئله پئشمان اولدوم. کیمین یانینا گئدیم؟ رحیمی چوخ گؤرمک ایسته ییردیم. نه قدر غیرتسیز بیر قارداش اولسا دا، گئنه قارداشدیر. منه قارشی سویوقلوغو، منی اؤنمسه ممه سی آروادینین ائتکیسیدیر. بیلمیرم او گؤزو کور اولموش الیزابت او بویدا جوانی نه جور اؤزونه قول ائیله دی. داش اولوم دوشوم باشینا جوان، سحردن اخشاماجان حامبالیق ائله، جانین گؤتوندن چیخسین، آخشام دا ائوه گلدیگینده الیزابت خانیم اوچون ائو تمیزله، آشپزلیک ائله، اوشاق گؤتو یو. الیزابت خانیم دا سحردن آخشاما دک اوتوروب، موسیقی چالسین، تلویزیونا باخسین، گؤت- باشی ایله اویناسین، دانس کلاسینا گئتسین، یولداشلارینی قوناق چاغیرسین. اوز دوغما باجین دا، "ایکی گؤن سنی گؤرمگه گلیرم" دئیه تلفون ائتدیگینده، " دور هله بیر الیزابتدن سوروشوم گؤروم، آیری ایشی یوخدور؟ بیلیرسن من سحردن آخشاماجان توکاندایام، الیزابت ائوده دگیلسه، گلیب، بوردا یالنیز قالارسان، داریخارسان" دئییر.
"یوخ، او قارنی یانمیش الیزابتین اوزونو بیر داها گؤرمک ایسته میرم" فیکری ایله رحیمین ائوینه گئتمکدن جایدیم. "دور، گئدیب، توکاندا اؤزونو گؤروم. الیزابت خانیمی یانیندا دگیلسه منیم اؤز دوغما باجیسی اولدوغومو، ایکمیزین ده بیر قاریندان دوغولدوغوموزو بیلر" دئیه یاری کؤنوللو اون ایکی نمره لی تراموایا میندیم. تک صندللرین هامیسی دولو ایدی. قاپینین قاباغینداکی میله دن توتوب،اوردا دوردوم. ایکی نفرلیک صندلده اوتورماقدان قورخوردوم. " گئنه بیر جوان گلیب، یانیمدا اوتوراجاق، پنجره دن ائشیگه باخیرام بهانه سینه گؤزونو گؤزومون ایچینه تیکجک، اورگیمین باشی گؤونه یه جک، باغارساقلاریم دوگونله نیر کیمی اولاجاق، بیر چووالین ایچینده محبوس ائدیلمیش کیمی نفسیم دارالاجاق، بوغازیم قورویاجاق، بوتون دریم ییغیشاجاق، قؤللاریم چیگینلریمه آغیرلیق ائده جک، بؤینومون دامارلاری قوروموش کیمی سیخیشاجاق. گئنه ائسنه مه گه، ایچگیرماغا باشلایاجاغام، گئنه بارماقلاریم ایله اویناماغا باشلایاجاغام. او دا، بیر باخیشدا گول جمالینا وورولدوغومو ظن ائدیب، منی دانیشدیرماغا چالیشاجاق، "هارالیسینیز؟ هارا گئدیرسینیز؟ کؤلن ده یاشاییرسینیز؟ نه ایش ایله مشغولسونوز؟ ... بویورون گئدیب، بیرلیکده دانس ائدک". سنه نه هارا گئدیرم ایتین قودوغو، گئدیرم سیچام ده ده نین قبیرینه، شیش اوتور اوتوردوغون یئرده، اوز ایشینه باخ. بیرلیکده دانس ائتمه دیگیم بیر سن می قالمیش ایدین بو دونیا دا؟ سن کیمسن کی؟ منه اؤز عمی اوغلانلاریمدان داها می یاخینسان؟ سیز کیشیلری یاخچی تانییرام. هامینیزی تانییرام. قیزی آلتینیزا باساناجان دالیسیجا قاچارسینیز. یالوارارسینیز. " سنی سئوریرم، سنین اوچون اؤلورم، سنسیز یاشایابیلمرم، عشقی سنین ایله آنلادیم سنسیز نه گئجه بیلرم نه گوندوز..." دئیه آغلارسینیز. سونرا ایسه توز اولوب، هاوایا اوچارسینیز، زامانینیز اولماز، ایشینیز باشینیزدان آشار، باشی یوخاری جواب وئرمگه باشلارسینیز، سن ده اوبیری کیشیلردن باشقا دگیلسن... " دئیه فیکیریمدن گئچرکن بیر آن دوشوندکلریمی تراموایدا اوتوران هرکسین دققتینی چکه جک قدر اوجا بیر سس ایله دوشونموش اولدوغومو حس ائدینجه الیم ایله آغزیمی توتدوم. گؤز آلتی ساغیما سولوما باخدیم. "دوشوندوکلریمی اوجا سس ایله دوشونموش اولسام بئله، بوردا کیمسه منیم دیلیمی آنلاماز." دئیه اؤزومو ساکینلشدیرمگه چالیشارکن تراموای لوهزه اشتراسه (لوهزه خیابانی) دوراغیندا دوران کیمی آشاغی آتیلاییب، قاچماغا باشلادیم. دوشونجه لریمین بئینیمدن آخیب، بوغازیمدان یوکسه لیب، دیل- دوداغیمدا اوجا سسلره دؤنوشمه سینین قاباغینی آلابیلمیردیم، "ایت اوغلو ایتلر، نه ایسته ییرسینیز مندن، بیراخین اوز دردیمه، گئدین اوز ایشلرینیزین دالیسیجا، ایسته میرم ، گؤرمک ایسته میرم، هئچ بیرینیزی گورمک ایسته میرم..." کرئفلدر اشتراسه (کرئفلدر خیاوانی) نین اورتاسینا یئتیشینجه گوجوم توکندی، نفسیم دارالدی، قیچلاریم توتولدو، قاچماقدان یورولدوم. بوتون بدنیم تر ایچینده اوزوردو. الیمده کی دورت- بئش کیلولوق چامادان ایله نه قدر قاچدیغیمی بیلمیردیم. هارادان گلیب، بو خیاوانا یئتیشدیگیمی بئله بیلمیردیم. یاواشلادیم. قورخاقجا دؤنوب، دالیما باخدیم گؤروم اوغلان دالیمجا گلیر، یا یوخ؟ دالیمدا کیمسه یوخ ایدی. آنجاق چوخ اوزاقدان اوشاغینین الیندن توتاراق گئدن بیر خانیم گؤرونوردو. تراموایدا بیر گئنجین یانیما اوتوردوغونو، گؤزونو گؤزومون ایچینه تیکدیگینی و سونرا، " بویورون گئدیب، بیرلیکده دانس ائدک " دئدیگینی چوخ اوزاق بیر آنی کیمی خاطرلاییردیم. آنجاق بو اولایین نه زامان و هاردا اولدوغونو اؤزومه آیدینلاشدیرابیلمیردیم. هامبورگدا می ایدی ؟ یوخسا کؤلن ده می؟ دؤنوب، بیر داها دالیما باخدیم. کیمسه نین دالیمجا گلمه دیگیندن آرخایینلاشدیقدان سونرا گئری قاییتدیم. اینره کانال اشتراسه نی (اینره کانال خیاوانینی) کئچیب، اورتاسیندا بؤیوک بیر اوشاق اویناغی اولان پارکا یئتیشدیگیمده گونشین سون ایشغی آغاجلارین اوجوندان، ائولرین داملاریندان چکیلمه گه باشلامیشدی. سرین گولک آغاجلارین دیبینه تؤکولموش خزللری اوینادیردی. کیمسه نین اولمادیغی، بوم- بوش پارک اونودولموش بیر قبرستانا بنزه ییردی. قوجامان داغداغان آغاجی سون یارپاقلارینی کوله گه وئرمه مک اوچون دیره نیردی. یورقونلوقدان بیر آددیم بئله آتماغا داها گوجوم قالمامیشدی. اؤزومو آنجاق پارکین اورتاسینداکی اوشاق اویناغینین آلاچیغینا یئتیریب، تاختا پیلله لردن یوخاری چیخیب، آلاچیغین ایچینده اوتوردوم. قاشین گون باتاندان سونراکی قیرمیزیلیغی قانا دؤنموش باغریمدان دانیشیردی سانکی. اوزاقدان گؤرونن پنجره لردن تک تک ائولرده چیراغلارین یاندیغینی، گؤروب، "او ائوین تک اوشاغی اولسا ایدیم، بو ساعاتدا آتام گولر اوز ایله قاپیدان گیریب، منی قوجاغینا آلیب، "آی منیم گؤزل قیزیم، آی منیم نازلی - دوزلو قیزیم" دییه ساچیمی اوخشاسا ایدی! آتامین آلدیغی قولچاغی قاچیردیب، میطباغدا یئمک پیشیرن آناما گؤسترسه ایدیم!. آنام سئوینج ایله میطباغدان چیخیب، آتاما خوش گلدین دئیه رک اوزوندن اوپسه ایدی!" آرزولاییردیم. آنجاق پنجرلرده کی ایشیقلاری گؤردوکجه یالقیزلیق دویغوم داها دا آرتیردی، اؤزومو یاری قارانلیق، کیمسه سیز، اونودولموش بیر قبرستانا بنزه ین پارکین اورتاسینداکی ائوجیکده داها دا کیمسه سیز، داها دا اونودولموش حس ائدیردیم. ائوجیگین تاختا دووارینا دایانیب، قیچلاریمی قارنیما ییغیب، قوللاریمی دیزلریمین اوستونده چارپازلاییب، چنه می قوللاریمین اوستونه دایاییب، اوتوردوم. آغلاماغیمین قاباغینی توتابیلمدیم. آنجاق قارنیمین درینلریندن دالغالاناراق قالخیب، سینه مده هارایا، گؤزومده یاشا آلنیمدا قیریشا دؤنوشن قارا باختیمین قارالیغیندان قورتولماق ممکن دگیلدی سانکی . "یوخسا بیزیم آلین یازیمیزی قارا یازمیشلا؟" دئیه فیکریمدن گئچدی. کبری اره گئتدیگینده داها اون آلتی یاشیندا ایدی. مشدی علی اکبرین آناسی قومشوموز سلطان خانیم ایله بیرلیکده کبری نی مشدی علی اکبره ایسته مگه گلدیگی گون، نه اوچون بیزه قوناق گلدیکلرینی بیلمیردیم. او زامان داها سکگیز یاشیندا اولدوغوم اوچون هرشئیی مندن گیزله دیردیلر. آنجاق کبری نین قورخولو هیجانینی ، رنگینین ساپ- ساری اولدوغونو و قوناقلارا چای ، میوه گتیررکن اونلارین اوزونه باخمادان، بوکولوب، تیترک اللری ایله چای توتارکن ،اونلاردان نفرت ائتدیگینی، اونلارین اوزونه توپورمک ایسته دیگینی کبری نین اؤزوندن ده داها درین حس ائدیردیم. او گئجه سحره دک یاتابیلمه دیگیمی، اوزون و اییرنج خورتومونو ساغا- سولا توولایاراق منی توتوب، یئمک اوچون دالیمجا گئلن فیله بنزر قارا بیر خورتاندان قاچماق ایسترکن قیچلاریمین توتولدوغونو، نفسیمین کسیلدیگینی و ییخیلدیغیم یئرده قارا خورتانین آغیرلیغی آلتیندا بوغولارکن قابا و دویغوسوزجا گولوشونون قولاقلاریمی پاتلاتدییغینی حس ائتدیگیم قورخولو قاراباسمالاردان سویوق تر ایچینده اوزدوگومو و قونشولاری بئله یوخودان اویاندیراجاق قدر چیغیردیغیمی ایندی ده خاطرلاییرام. ایکی هفته سونراسی مشدی علی اکبر بیزه قوناق گلدیگی آخشام کبری دانیشابیلمیردی. آتامین "بله" دئدیگینی گئری قایتارابیلمه یه جگینی بیلدیگی اوچون بوتون وارلیغی ایله، "یوخ، من بو کیشینی ایسته میرم" دئیه باغیران اعتراضینی ایچینده بوغماق زوروندا قالدیغیندان چنه سی قیفیللانمیش ایدی. ائرته سی گوندن ساعاتلارجا ائوین بوجاغیندا دیزلرینی قوجاقلایاراق اوتوروب، قارا- قارا دوشوندوگونده آنام " قیزیم قورخما، عادت ائلرسن، آلتی - یئددی آی سونرا مشدی علی اکبری دونیالاردان دا داها چوخ سئوه جکسن" دئیه اؤگوت وئرردی. آنجاق کبری نین بئش آیلیق بویلو ایکن بیر سحر چاغی مشدی علی اکبرین سیلله- یوموروغوندان پاتلامیش دوداغی و قارالمیش اوز- گؤزو ایله آغلایاراق ائوه گلدیکی آلتی- یئددی آی بئله چکمدی. آتام قاینالتی سفره سینین باشیندا درین- درین دوشوندوکدن سونرا یئیب، ایچمه دن آیاغا قالخدیغیندا، اوزونو آناما چئویریب، " من ائویمده دول قیز ساخلایا بیلمرم! گؤتور بو قیزی آپار اؤتور ائوینه، ائو سؤزسوز، گور عذابسیز اولماز!" دئیب، کبری نین اوزونه بئله باخمادان قاپیدان چیخدی. آخشام گئری گلدیگینده ایسه کبری نین روحونون، یئدیگی سیچان داواسی ایله یئر اوزونده اولان بوتون باغلاردان قوپوب، گؤیلره اوچاراق سونسوز آزادلیغا قاووشدوغونو ائشیتدیگینده گؤز یاشلارینین قاباغینی توتماغا چالیشارکن، دیل دوداغی آراسیندا " آلین یازیسینا قارشی گئدیلمز" دئدی.
هاوا قارالماغا باشلایینجا گئجه نی اوردا کئچیرده بیلمه یه جگیمی دوشونه ره ک قالخیب، گئتمک ایستدیگیمده، تراموایداکی اوغلانین لوهزه اشتراسه دوراغیندا دوروب، منی گؤزله یه جگی قورخوسو بوتون وارلیغیمی قاپسادی. چامادانیمی آچیب، قارا پولیوریمی چیخاردیب، گیرده له ییب، کؤینگیمین آلتیندا یئرلشدیردیکدن سونرا "" بویلودور" دئیه آرتیق هئچ بیر اوغلان منه یاخین گلمز" دوشونجه سی ایله قالخیب، گئن- گئن آددیملار ایله یولا دوشدوم. "کیمین یانینا گئدیم؟" سوروسو گئنه فیکریمه گلدی. او دورومدا آرتیق رحیمین یانینا گئده بیلمز ایدیم. اونا دوغرودان بویلو اولمادیغیمی آنلاتینجایا قدر اون سفر باشیمی کسمیش اولاردی. یاخشی تانییرام، قارداشیم دگیل می ؟ غیرت داماری آنجاق منه قابارار. آغزینی آچیب، یعقوب عمییه، قودوقلارینا، یادا محبوبه خالایا بیر یول، نییه بو قیزین غرورو ایله اویناییرسینیز؟ نییه بو قیزی بوش وعده لر ایله آلداتیرسینیز؟ نییه بو قیزی الدن اله سالیرسینیز؟ نییه بو قیزا آد قویورسونوز؟ نییه بو قیزین گله جگینی پوزورسونوز؟ دئمگه جرئت ائتمدی ایسه ده، منی گؤرونجه غیرت داماری شاهلانار " آبروموزو آپاردین، نه زاماناجان سنه ار آختاراجاغام، سنه ار آختارماقدان باشقا ایشیم-گوجوم یوخ مو؟ کؤلنده نه وار کی هر هفته باشی قالخیب گلیرسن بورایا؟ " بو دوشونجه ایله یولومو دگیشدیریب، پارکین ساغ یانیندان بازار میدانینا ساری اوزانان دار کوچه یه گیردیم. هارا گئتمک ایسته دیگیمی آرتیق بیلمیردیم. محبوبه خالانین ایکینجی قیزی لیلا فیکریمه گلدی. قوجا دونیادا منیم دردیمی آنلایجاق بیریسی وار ایسه، آنجاق لیلا اولابیلر. گئدیب، اوتوروب هر شئیی آغدان قارایا اونا آنلاتاجاغام: "باشیما نه لر گله جگینی بیلمیردیم. یعقوب عمی هفته لرجه زور ووردوقدان سونرا "صغری نی دا کبری کیمی بدبخت ائله مه یین، بیراخین گلسین آلمانا، درس اوخویوب، خوشبخت اولسون، اونو اصرافیله آلاجاغام، بوتون سوروملولوغو منیم بوینوما، من اؤز گلینیمین دوقتور اولماسینی ایسته ییرم" دئیه آتامی راضیلاشدیردیغیندا، سئوینجیمدن قاناد چیخاردیب گؤیه اوچماق ایسته ییردیم. نه الوان خیاللار قوروردوم. نه گؤزل آرزولاردا یاشاییردیم. آوروپادا آرتیق باش اؤرتوسونون آلتیندا بوغولماق زوروندا اولمایاجاق ایدیم. یازین ایستیسینده اوزون مانتونون ایچینده تر تؤکمکدن دریم چورومه یه جک ایدی. ایکینجی درجه دن بیر انسان دگیل، هر قادین و هر کیشی ایله عینی حاقلارا صاحب اولاراق اونیورسیته یه گئدیب، اوغلانلار ایله بیرلیکده درس کلاسیندا اوتوراجاق ایدیم. قار کیمی آغ اوزون کوینگی گئییب، خسته خانادا خسته لرین یاخچیلاشماسی اوچون چالیشاجاق، یارالیلارین یارالارینی توخداداجاق، انسانلیغا یئنی جان قاتان گئنج قادینلارین دوغماقلارینا کؤمکچی اولاجاق ایدم. آنجاق سنین آتان اولان گؤزو کور اولموش یعقوب عمی منی باشقا نیت ایله آلمانا گئتیرمک ایسته ییرمیش....". " بو سؤزلری هاردان چیخاردیرسان؟ بو یالانلاری هاردان تاپیرسان؟ منیم آتاما نییه بهتان وورورسان. من آتامی یاخشی تانییرام. منه باخ بیزه بئله بهتانلار یاپیشماز. کؤنلون باشقا شئیلر ایسته ییردی ایسه، آوروپادا آوروپالی قیزلار کیمی بو گون بو اوغلانلا صاباح او بیری اوغلانلا بیرلیکده اولماق ایسته ییردینسه، بیزه نه. نییه گتیریب پوخونو بیزیم اوستوموزه سورتورسن. قالخ گئت منیم ائویمدن، منیم سنین قاراباسمالارینا قولاق وئرمگه زامانیم یوخدور. بیرده منیم آتاما بئله یالانلار یاپیشدیرماغا چالیشسان آغزینی قولاغینین دیبینه جن جیرارام.
لیلانین یانینا گئتمه گه گرک قالمادی. اونو گؤرمه دن، آغزیمی آچیب، تک کلمه بئله دئمه دن جوابیمی آلدیم. "لیلا منیم دردیمی آنلار" فیکرینین آنجاق بوش بیر خیالدان آیری بیر شئی اولمادیغی گؤزومون قاباغیندا گون کیمی آیدینلاشدی. ایللردن بری دردیمه قولاق آسیب، منی آنلایاجاق بیرینی آختارارکن، اؤزومو آنلامادیغیمی، اؤزومو آلداتدیغیمی بیر آن ایچینده باشا دوشدوم. فیکریمدن کئچنلرین دگیشدیگی کیمی یولومو دا دگیشدیردیم.
"واللاهی صاباحاجان گؤزله یه بیلمرم. کیمسه نین گؤزونه گؤرونمه دن، کیمسه نه زامان گلدیگیمی بیلمه دن، بوردان دوز عبدالله نین ائوینه گئدیب، قاپیسینی دوگوب، دیشیمین دیبیندن چیخانی سؤیله یه جگم: ایتین اوغلو آیلارجا دالیمجا گلیب، یالواران سن دگیل می ایدین؟ آیاغیما دوشوب، آغلایان سن دگیل می ایدین؟ "سنسیز یاشایابیلمرم" دئین سن دگیل می ایدین؟ "پوخونو یئه ییم" دئین سن دگیل می ایدین؟ نه اولدو ایندی ؟ نییه بو یول جن بسم الله دان قورخان کیمی منیم آدیمدان بئله قوروخورسان؟ یوخسا سن ده منی یالنیز بیر یول آلتیوا باسماق ایسته ییردین؟ مندن نه گؤزله ییرسن، بیر قیزین اوغلانین آیاغینا گئتدیگی هاردا گؤرونوب؟ آنجاق ایندی من اؤزوم گلدیم. سون سؤزون نه دیر؟ ایسته ییرسن یا یوخ...؟"
بو فیکیرلرده ایکن نه قدر زامان کئچدیگینی، هارالاردان کئچیب، گلدیگیمی، هاردا کؤینگیمین آلتینا یئرلشدیردیگیم پولیوری چیخاردیب، چامادانیما قویدوغومو و نه جور "دوم کلیساسی" نا یئتیشدیگیمی آنلایابیلمدیم. کؤلن قاطار دوراغینین قاباغینداکی ساعات اون بیری گؤستریردی. دوم میدانیندان قاطار دوراغینا ائنن پیلله لرین اوستونده اوتوران جوان قیزلارلا اوغلانلار، اللرینده کی عراق شیشه لری، ییرتیق و چیرکین پالتارلاری ایله، سیگار توسدوسوندن سارالمیش بارماقلاری و آلکولون ائتکیسی آلتیندا قیزارمیش چیرکین یاناقلاری، قولاق- بورونلارینا و دوداقلارینا تاخدیقلاری دمیر حلقه لری ایله بیربیرینین قوجاغینا گیریب، چیرک و چیرکین بارماقلاری ایله بیربیرینین چیرک و چیرکین ساچلارینی اوخشاییردیلار. "ائو سؤزسوز، گور عذابسیز اولماز" دئیه ائودن چیخاردان آتالاری، "سنی اوغلوما آلاجاغام" دئیه سؤز وئریب، آلداتان عمیلری، "قیزیم قایغیلانما، سنی اوبیری اوغلوما آلارام" دئیه تسکین وئرن خالالاری، "آبروموزو آپاردین، هاچاناجان سنه ار آخداراجاغام" دئیه باشلارینا چیغیران قارداشلاری، "سنین قاراباسمالارینا قولاق آسماغا زامانیم یوخدور" دئیه قووالایان خالاقیزیلاری و اؤنجه یالواریب، آغلایان، سونرا توز اولوب، هاوایا اوچان سئوگیلیلری یوخ مو ایدی بونلارین؟ یوخسا بونلاردا بئله بیر آتادان، بئله بیر عمی دن، بئله بیر قارداشدان، بئله بیر خالادان بئله بیر سئوگیلیدن قاچیب، ییرتیق پالتاردا، چیرکده - کثافتده، آلکول ایچیب، حشیش چکمگی، آجلیقدا، سوسوزلوقدا، زیبیل قابلاریندان ییه جک آخدارماغی، دیلنچیلیکله، اوغورولوقلا یاشاماغی و گئجه نی بوردا، دوم میدانیندا سویوق و ایسلاق پیلله لرین اوستونده سحرائتمگی اونلارین اوزونو گؤرمکدن یئی می بیلیرلر؟
قطارین جامیندان گینه کولنون تلویزیون قالاسینی ایزله یردیم. آنجاق بو یول قارانلیقدا بوغولموش قوجامان قالا اوزاقلاشاراق کیچیلیب، گؤزدن ایتیردی. کولن شهری، بو خارابادا یاشادیغیم گونلریمین، زامانین کئچیشی ایله اونودولموشلوقدا یوخ اولدوغو کیمی، ثانیه لرین آخیشی ایله کیچیلره ک قارانلیقدا گؤرولمزلیگه ساری اوزاقلاشیردی. ساعاتلارجا دوروب بو منظره یه باخماق ایستردیم. آنجاق کوپه نین قاپیسینی آچیب، ایچری گیرن بیلیطچی دقتیمی داغیتدی. بیلیط آلمادیغیمی سویله یینجه، "اولسون، اؤنملی دگیل، سیز هارا گئتمک ایسته دیگینیزی سویله یین، من اونا گؤره بیلیط یازیم" دئدی. "هارا گئتمک ایسته ییرم؟" سوروسونا جواب تاپابیلمه دیگیمدن، "بیلمیرم، هارا گئتمک ایسته دیگیمی بیلمیرم" دئدیم.


c: text/html

text:
خوزه مانوئل خورادو
خوزه مانوئل خورادو (اینگیلیسجه: José Manuel Jurado) (دوْغوم:۲۹ ژوئن ۱۹۸۶ (۳۵ یاش) سنلوکار د برامدا) بیر فوتبالیست. الاهلی فوتبال کولوبو و ایسپانیا میلّی تیمی ترکیبینده چیخیش ائدیب و هافبک موقعیتینده اوْیناییب.
اوْیونلاری[دَییشدیر]
قایناقلار[دَییشدیر]
قارداش پروژهلرده خوزه مانوئل خورادو گؤره داها آرتیق بیلگیلر تاپابیلرسینیز.
قایناق خطاسی برچسب
برای گروهی به نام «lower-alpha» وجود دارد، اما برچسب متناظر با
یافت نشد.
- صفحههای دارای تابع تجزیهگر آرایشعدد با آرگومان غیرعددی
- فوتبال اویونچولاری قارالامالاری
- AC with 0 elements
- فوتبال اویونچولاری
- ۱۹۸۶-جی میلادی ایلده دوغولانلار
- یاشایان اینسانلار
- سنلوکار د برامدا دوغوملولار
- رئال مادرید کاستیا کولوبونون اویونچولاری
- رئال مادرید کولوبونون اویونچولاری
- اتلتیکو مادرید کولوبونون اویونچولاری
- رئال مایورکا کولوبونون اویونچولاری
- اسپانیول کولوبونون اویونچولاری
- شالکه ۰۴ کولوبونون اویونچولاری
- ایسپارتاک مسکو کولوبونون اویونچولاری
- واتفورد کولوبونون اویونچولاری
- الاهلی کولوبونون اویونچولاری
- قایناقلاما خطاسی اوْلان صفحهلر

robotstxt: allowed

filter: keep


text:
Jul 15, 2016
روح بیلیمی باخیشیندان فاناتیزم (3)
درویش اوغلو
بو یازینی آنلایابیلمک اوچون یازینین اؤنجه کی بؤلوملرینی اوخوموش اولماغینیز گرکیر.
فاناتیک شخصیتین هانسی شرطلر آلتیندا گلیشدیگینی و بو شخصیتین دویغو، فیکیر، دوشونجه و ائیلَم (عملکرد) دؤزلگه سینی اؤنجه کی بؤلوملرده آیدینلاتماغا چالیشدیم. بونلاری قیسساجا گؤزدن کئچیریرسک:
فاناتیک شخصیت زور و اجبارین حاکیم اولدوغو، دویغودان یوخسول بیرمحیطده بؤیوموش اولماغین سونوجودور. فاناتیک شخصیتین دوشونجه و ائیلم دوزلکه سی ایسه ایکی اساس آیاق اوستونده دورماقدادیر:کلمه لره دایانان بللی حؤکملرین دونوق، داشلاشمیش و دگیشمز اولدوغو؛ و یئنه کلمه لر آراجیلیغی ایله ذهن ده یارانمیش بللی شخص لرین مقدسلیگی و بو حؤکملرین مرجعی اولدوقلاری.
گؤروندوگو کیمی فاناتیک شخصیتین اولوشومونون اؤن شرطی دین و مذهب دگیل، دویغودان یوخسول و بللی حؤکملری مطلقلشدیرن تربیت شکلی دیر. مطلقلیگه دایانان دینلرین هامیسینین فاناتیک شخصیتلر طرفیندن آیاقدا توتولدوغو، و یاراتدیغی قیسیر دؤنگه (دور باطل) ده سونراکی نسلی فاناتیک تربیت ائتدیگی آچیقدیر. بو باخیش آچیسیندان باخارساق فاناتیک اسلام، فاناتیک یهودیت، فاناتیک مسیحیت، فاناتیک بودیسم و مطلقلیگه دایانان بوتون دینلر بیری – بیریندن فرقلی دگیلدیر. بئیین مطلقلشدیرمه مکانیزمینی زور و اجبار آلتیندا اؤیگرندیکدن سونرا، بو مکانیزم بیرئیین عؤمرونون سونونا قدر دوام ائدر. مطلقلشدیرمک عؤرف – عادت، عنعنه لره ده یاییلار. یالنیز بللی حؤکملر یوخ، عینی زاماندا فاناتیک شخصیتین اینادیقلاری، اؤیگرنمیش اولدوقلاری، قبول ائتمک ایسته مَدیکلری و گونلوک یاشامیندا گؤردوگو ایشلرین هامیسی بیر مطلقلیک و سیخیلیق رنگی آلار. هئچ ده اؤنملی اولمایان بیر موضوع اوستونده بئله، بیریسی ایله دانیشاجاق اولورسا او موضوع بارسینده کی فیکرینی مطلق دوغرو اولاراق ساوونار و ادعاسینین دوغرو اولمایابیلجگی نی هئچ بیر زامان قبول ائتمر. گونلوک قایدا قوراللار دا عینی زاماندا مطلقلیک قازاناراق، بیر اجبار حالینه گلر. فاناتیک شخصیت، آخشام ایشدن ائوه قاییدارکن یولدا تانیدیغی بیریسینه توش گلیرسه، "بویورون گئدک ائوه" دئمک مجبوریتینده دیر. یوخسا "ادبسیزلیک" اولار. اوبیری طرفین جوابی اؤنجه دن بللی دیر، "چوخ ساغ اولاسوز، الله آباد ائله سین" آنجاق فاناتیک شخص بوقدرلیگینده قالماز، "من اؤلوم بویورون"، "سیز آلله بویورون". اصلینده بو "تعارف" ون بیر یالاندان باشقا بیر شئیی اولمادیغینی هر ایکی طرف ده اؤنجه دن بیلمکده دیر. آنجاق فاناتیک شخصیتین مطلقلیک قازاندیردیغی اجبارلاری، بئله بیر یالان "تعارف" و ده قاپساماقدادیر. "اوشاق گرک درس اوخویا" دئییه اینانان فاناتیک بیر شخصیت، اوشاغینین استعدادلارینا، علاقه لرینه، ایستکلرینه دققت ائتمدن گونده یوز یول "اوغول درس اوخو"، "قیزیم، درس اوخو" دئیه اوگوت وئرر. آنجاق "درس اوخوماق" دان اؤزونون ده بیر تجسمو یوخدور. "درس اوخو" حؤکمو ذهنینده مطلق اولموشدور. بئله بیر حؤکمون مطلقلیگینین یانیندا بیرده "فلانکسین اوشاغی مهندس اولوب، منیم اوشاغیم نئیه اولماسین" دئیه بیر فیکیر ده انگیزه اولابیلر. آنجاق بو فیکیر بئله مطلقلشدیریلیب، و بیر "گرک" ایله باغلانیب دیر. "فیلانکسین اوشاغی مهندس اولوب، منیم اوشاغیم دا گرک مهندس اولا" شکلینده دیر. گؤروندوگوکیمی اؤنملی اولان اوشاغین سعادتی، خوشبختلیگی، راحاتلیغی یوخ، بللی حؤکملره و مطلقلیکلره تابع اولماسی گرگی دیر. بئله آتا – آنالار اوشاقلارینی خوشبخت بیر "اکینچی" خوشبخت بیر" بقال"، خوشبخت بیر "مکانیک" اولماغا یوخ، روحی خسته، عصبی، وارلیغینی بیر شکنجه اولاراق حس ائدن بیر "مهند س"، یوخسا بیر "دوقتور" اولماق یولوندا تربیت ائدرلر. چوخ زامان بو فاناتیک تربیت شکلی تام ترسه سونوج وئرر. اوشاغین اؤز استعدادلاری، ایستکلری، ذوقلاری کؤرالتیلدیغی، و داها اؤنملی اولان، آزاد تداعی گوجو و آزاد فیکیرلشه بیلمه گوجو فاناتیک تربیت سونوجوندا کورالتیلدیغی اوچون، آتا – آنا نین گؤزلدیگی کیمی "مهندس" ، "دوقتور" اولابیلمیز، آنجاق فاناتیک، روحی خسته و یاشامی بیر شکنجه کیمی حس ائدن بیر "اکینچی"، "باققال"، "مکانیک" اولار.
فاناتیک شخصیت تیپی گونلوک ارتباطلاریندا و گونلوک ایشلرینده ده فاناتیک دیر. دونیادا وار اولان بوتون گؤرونگه لره و مسئله لره کسین بیر یوروم (تعبیر) تاپار، "بو مسئله باره سینده بیلگیم یوخدور" کیمی بیر جمله نین اونون اوچون وجودو یوخدور. اؤزونو هرکسه قییم بیلر. دانیشیغیندا ساده بیر خوش بئش ائتمک تاپیلماز، دانیشیغینین بوتونو بیر امر و نهی و نصیحت کاراکتری گؤسترر. آیری انسانلارین دویغولاری قارشیسیندا دویارسیز اولدوغو اوچون دئدیکلرینین ائشیدن طرفیندن نه قدر آلقیلانیب، آلقیلانمادیغینی حس ائده بیلمز و کاسِته، یوخسا گرامافون صفحه سیندن یاییلان بیر صحبت کیمی سؤزونه دوام ائدر. بیریسی شخصی بیر پروبلم باره سینده فیکیر سوروشدوغوندا، "منیم فیکریمه چاتان بئله دیر، سن اؤزونده فیکیرلش، باخ گؤر نه جورائتمه لیسن" دئییه جگینین یئرینه، "سن منه قولاق وئر، دیققت ائله، آیری آداملارین سؤزونو ائشیتمه، یالنیز منیم دئدیگیمی ائله" دئیه قورتارار سوؤزونو. محبت ائتمگی بئله بیر اجبار و زورلاما ایله یان – یانا دیر. بیریسینی قوناق چاغیرمیشسا، بیچاره قوناغی خسته ائدجک قدر یئدیرتملی دیر. حتی قوناغین اوتاغین هاراسیندا اوتوردوغوندا راحاتلیق حس ائتمه سینه دققت ائتمدن "بویورن بورایا، یوخاری باشا، من اؤلوم، سیز آلله بؤیورون بورایا" کیمی اسرارلار ایله بیچاره قوناغا هاردا اوتورماسی گرکدیگینی بئله زور و اجبار ایله دیکته ائدر. دانیشیغیندا خوش صحبتلیک، یئرینه بیر امر و نهی وار و چوخ زامان دانیشیغینی نقل قوللار ایله باشلار و بو نقل قول لاردان یئنه مطلقلیک رنگی اولان بیر سونوج آلار و نصیحت ائتمگه باشلار.
حضرت ..... بویورور کی.......، دئملی گرک......
سعدی علیه الرحمه نین بیر شعری وار، دئیر کی..........، دئملی گرک........
مولانا دئییر کی...........، دئملی گرک..........
سقراط دئییر کی...........، دئملی گرک........
کارل مارکس دئییر کی...........، دئملی گرک.........
ماتریالیزم دیالکتیک دئییر کی........، دئملی گرک........
زیگموند فروید دئیر کی.........، دئملی گرک...........
اریک فرم دئییر کی........، دئملی گرک
البرت اینشتین دئییر کی.......(بدبخت آلبرت اینشتینین هئچ بئله بیر سؤزدن خبری یوخ ایدی) .....دئملی گرک......
هایدیگر دئییر کی..........، دئملی گرک........
گؤروندوگو کیمی فاناتیک شخصیتین دوشونجه سیستمی یارادیجیلیق یئرینه شابلون گؤتورمک و بو شابلونلاردان ایکینجیل شابلونلار دوزلدرک، بو ایکینجیل شابلونلاری اؤز فیکیر و دوشونجه لری کیمی قبول ائدیب ساوونماقدیر. اصولاً اؤیگرنمک، اؤیگرنیلمه سی گرکندن بیر شابلون گؤتورمک اولاراق قبول ائدیلیرسه، یارادیجی فیکیر سیستمینده بو ایلک باشدا گؤتورولموش شابلون سونرا عینی موضوع اوزره اؤیگرنیلنلر آراجیغیلی ایله دگیشدیریلیب، و تازادان شکیللندیرلمک ایله سونراکی اؤیگرنیلنلر ایله یوغرولوب و یاواش یاواش دگیشمکده دیر. زیگموند فرویدون یازیلارینی اوخوماق ایله روح بیلیمی اؤیگرنن بیر انسان، بو اؤیگرندیکلرینی اؤز تجربه لری و آیری روح بیلیمجیلردن اوخودوقلاری ایله یوغوروب، ایلک اؤیگرندیکلرینی سونرا اؤیگرندیکلری آراجیلیغی ایله دگیشدیره بیلر، گلیشتیره بیلر و یاخود بو ایلک اؤیرندیکلرینین دوغرو اولمادیغینین اثباتینا یئتیشه بیلر. فاناتیک بیر بئیین ده ایسه، گؤتورولموش ایلک شابلونلار دگیشمزلیک و گئت گئده داشلاشما (متحجر اولما) پروسه سینده گئت ـ گئده واقعیتدن اوزاقلاشماقدادیر. بو پروسه ایللر بویو سوردوکدن سونرا سونوندا دوشونجه نین واقعیتدن ( هر لحظه دگیشمکده اولان واقعیتدن) استنتاج اولونماسی یئرینه واقعیتی بو داشلاشمیش دوشونجه شابولونونا اویدورماغا چالیشماق نقطه سینه یئتیشیر. اؤز آروادیندان گیزلین آیری آروادلار ایله ارتباطی اولان بیر فاناتیک روح بیلیمجی، آروادینین اونون بو ارتباطلارینی حس ائتدیگینی پارانویا اولاراق یوروملایاراق آروادینین پسیکوتراپی یه احتیاجی اولدوغونو ادعا ائدیردی. اؤزونو روح بیلیمجی بیلن بو بئیگین قاباغا آپاردیغی منطق ایسه بئله ایدی: منیم آروادیم، منیم آیری بیر آرواد ایله ارتباطیمی نه گؤروب، نه ائشیدیب، دئمک کی بونون تصورو آنجاق پارانویا کاتگوریسینه اویار. بو بئیگین ذهنینده متحجر اولموش و دگیشمز حاله گلمیش شابلونلاری تخمین ائتمک چتین دگیلدیر:
شابلون بیر: انسانین آلقیلاما یوللاری گؤز، قولاق، لامسه حسی، دادما و قوخولاما (ایی آلما) حس لری دیرلر.
شابلون ایکی: گؤرمه دیگینی و ائشیتمه دیگینی حس ائدن بیر انسان پارانویا خسته سی دیر.
بو بیگ، انسانین یوخاریدا ساییلان آلقیلاما یوللاریندان علاوه ده آلقیلاما یوللاری اولابیله جگینی، بیر انسان گؤردکلری و ائشیتددیکلرینی ایشله ییب (ساخت و پرداخت ائله ییب) و گؤروب ـ ائشیتدیکلرینین اوستونده بیر سونوجا چاتابیلجگینی فیکیرلشه بیلمیردی.
فاناتیک شخصیت بو اجبارلاری ایله اؤزگه لریندن داها چوخ اؤزونو سیخماقدا و اینجیتمکده دیر. وارلیقدان، ارتباطلاریندان، گؤردوگو ایشلردن داد آلابیلمک گوجو چوخ قیسیق و داردیر. دویغولاری مطلق حکملر طرفیندن سیلینیب، یوخ اولدوغوندان بیر اولایا سئوینمه سی، یوخسا کدرلنمیش اولدوغو، آنجاق بیر گؤستریشدن آرتیق دگیلدیر. اوز (چهره) آنلاتیمیندا بیر دونوقلوق وار. گولمگینین، گولمک یوخ آنجاق گولمگین اداسینی چیخارتماق اولدوغو، دیققتلی بیر انسانین گؤزوندن قاچماز. گولدوگونده اوزونون دریسی آیدینلاشاجاغی یئرینه قیریشیب، قارالار. سوئینمه سی، کدرلنمه سی، تشویق ائتمه سی، اورک یاندیرماسی و بوتون انسانلار آراسی ارتباطلاردا اساس اولان دویغو آلیش وئرشینین هامیسی آنجاق بیر کاریکاتوردور. دوغرو و صادق اولان ایکی دویغوسو وار، نفرت و کین.
اؤزومدن بیر نئچه یاش دا جوان اولان، تحصیلاتی دا چوخ آشاغی اولان یاخین بیر تانیدیغیم بیرینجی یول آلمانا گلدیگینده ایگیرمی اوچ ایلدن سونرا بیری – بیریمیزی تکرار گؤردوک. نه فاناتیک مسلمان، نه فاناتیک مارکسیست اولمادیغینی دا یاخچی بیلیردیم. گؤروشدوگوموزدن بیر ساعات بئله کئچمه میشدی کی "فیلانکس، نئیه بس ائولنمه ییبسن؟" دئیه سوروشدو. "نه بیلیم، شرایط ال وئرمه ییب" دئدیم. بیر امر وئریر کیمی، یوخسا بیر حؤکم صادر ائدر کیمی، ساغ الینین شهادت بارماغینی گؤزومون اؤنونده یئللندیررک، "منه باخ، مندن ائشید، ائولن، خانواده قورماق هر انسانا لازیم دیر!" دئدی. دئدیگینین، و دئمک طرزینین قارشیسیندا گولمگیم توتدو، دوداغیم قاچدی. منه محبت اوزوندن بئله امر و نهی ائله دیگینی فکر ائدن دوستوم تعجب و بیر آزدا تحقیر ایله، ساغ النین شهادت بارماغینی گؤزومون اؤنونده یئللندیررک، "هن، گولرسن بس نئجه! آتام دا منه نصیحت ائدنده من ده گولردیم. آنجاق او گولمکلرین زیانینی ایندی چیکرم." دئدی. فاناتیک شخصیتین اؤزبؤیوکلوگونون (خودبزرگ بینی) سی، شیزوفرن شخصیتین اؤزبؤیوکلوگوندن فرقلی دیر. شیزوفرن شخصیت درین رگرسیون (اوشاقلیق و آنا بطنینه گئری دؤنوش) دا اولدوغو اوچون اوشاقلیق دویغولاری ایله یاشاییر و بیر اوشاق کیمی اؤزونو دونیانین ان گوجلوسو و ان بیلگینی بیلیر. فاناتیک شخصیت ایسه ذهنینده کی دوگم لارین مطلیقلیگینه دایاندیغی اوچون اؤزونو دونیانین ان بیلگینی، ان گوجلوسو و هرکسه قییم بیلیر.
آلمانین بوخوم شهرینده یاشادیغیم گونلرین بیرینده،(اوتوز ایل اؤنجه) گئنه بئله ساده و هئچ ایدئولوژی یه باغلیلیغی اولمایان، آنجاق اؤزونده فاناتیک بیر انسان اولان بیر دوستوم قاپینی ووروب الینده نئچه شوشه آرپاسویو (آبجو) ایله ایچری گیردی. اوگون آرپاسویو ایچمگه اشتاهام اولمادیغی اوچون، "قارداش بونو اؤنجه دن دئسه ایدین، آرپاسویو آلماغا گرک یوخدور، گل اوتوراق بیر ایکی استکان چای ایچک دئیردیم" دئدیگیمین جوابیندا بیردن – بیره پؤرتوشدو. الینی تهدید ائدرجه سینه ترپدرک، "هرکی نخوره بی ناموسه" دئدی. بو دوست منه محبت ائلمک ایسته ییردی.
بئله انسانلاری و بو انسانلارین بئله رفتارلارینی هرگون اؤز اطرافیمیزدا، دوستلاریمیزین، یاخینلاریمیزین و قووهوملاریمیزین ایچینده گؤردگوموزه قارشین، بونلارین فاناتیک شخصیت تیپیندن اولدوقلارینا دقت یئتیرمیریک. فاناتیک شخصیت تیپی فاناتیک بیر توپلومدا نورم دور. توپلومون بؤیوک بؤلومو بو انسانلاردان اولوشدوغو اوچون گئنیش بیر جمعی بیلینج یارانیر و جمعی بیلینج ایچینده "نورمال" گؤرونن او توپلومون نورملارینی اؤز شخصیتده ادغام ائتمیش اولانلاردیرلار.
بو یازینی اوخویانلاردان بیر چوخو، "یوخارید آنلاتیلان کیمی "تعارف" ائتمک، بیزیم توپلوموموزدا چوخ معمولی بیر شئی دیر، بونون فاناتیک لیک ایله ارتباطی نه دیر؟" دئیه فیکیرلشه بیلر. یوز ایللرجه گونلوک یاشامین هر ثانیه سی و هر لحظه سی دونوق و دگیشمز دوگملارا دایانان دین قایدا ـ قانونلارینا گؤره دوزنلنن بیر توپلومدا، فاناتیک شخصیت تیپی البته کی توپلومدا ان یایغین و اورتالاما (میانگین) شخصیت تیپی حالینه گلمیشدیر. بیزیم توپلوموموزدا (یوز ایللردن بری) بیرئین گونلوک یاشامی، یئییب ایچمگیندن، توالته گئتمه سینه قدرـ حیات یولداشی ایله یاتاغا گیرمگیندن، بیر ماشین معامله ائتمه سینه قدر- بیر اوشاغین دونیایا گلمه سیندن، بیریسینین اؤلمه سینه قدر، قیسساجاسی یاشامین هر لحظه سی دگیشمز و داشلاشمیش حؤکملر طرفیندن دوزنلنمکده دیر. بئله بیر توپلومدا فاناتیک شخصیت تیپی توپلومدا اولان بیرئیلرین چوخونلوغونون (اکثریتینین) شخصیتی دیر. بئله جه بو شخصیت تیپینین دونیا گؤروشو، یاشام استراتژیسی و گونلوک ایشلرینده کی فاناتیکلیک توپلومسال بیلینجه و نورما دؤنوشموشدور.
فاناتیک شخصیتین بو قدر گیریشگن، امر ائدیجی و آیری انسانلارین ایشینه قاریشماقدا هئچ ده چکینگن اولمادیغینین یانیندا، قارشی جنسدن اولان بیر انسانین حضوروندا چوخ چکینگن، اوتانجاق و ائتگیسیزدیر. بو ایسه جینسلیگین وارلیغینین بیلینجی دیر. بیر انسان جینسل دویغوسونو نه قدر باسدیرماغا، سرکوب ائتمگه چالیشیرسا چالیشسین، جینسل وارلیغینی یوخ ائتمگه قادر اولابیلمز. بیر آرواد، نه قدر ده اؤزونو گیزلتسه، اؤزونو چارشابدا، مغنعه ده باسدیرسا، جینسل اولاراق بیر آرواد اولدوغونو دگیشدیره بیلمز. بیر کیشی، نه قدر ده جینسل دویغوسونو انکار ائتمگه، ظاهر اولماغینین قاباغینی آلماغا چالیشیرسا چالیشسین، بیر ارکک اولدوغونو دگیشدیره بیلمز. فاناتیک مسلمان توپلومدا بؤیوموش اولان بیر انساندا جینسل دویغونون ظاهر اولماسی تهدید، قورخو و اوتانج و تقصیرکارلیق دویغوسو ایله یوغرولموش اولدوغوندان فاناتیک مسلمان بیر انسان، قارشی جنسدن بیریسینین حضوروندا قورخو و اوتانجا توتولار. بو قورخو و اوتانج ساده بیر دویغو یوخ، او انسانین اوگونه قدر تجربه ائتدیگی هده – قورخولارین، تهدیدلرین، توهین لرین، زور و اجبارلارین و آزارلامالارین بوتونونون بیر بیرلشیمی (ترکیبی) دیر. بئله بیر مرکب دویغونون بیلینجه (ضمیر آگاها) چیخابیلمه سی اوچون، بو دویغونون تجزیه اولونماسی و بیریملرینه (واحدلرینه) آیریلماسی گرکلی دیر. بو ایسه اوزون دؤنملی و چوخ زحمت و اینجه ایش گرکدیرن بیر پروسه دیر. بیر انسانین قارشی جنسه منسوب باشقا بیر انسان ایله قارشیلاشدیغیندا، بو مرکب دویغو فعال اولور، آنجاق بیلینجه چیخابیلمگه فرصت تاپابیلمه دیگیندن، اؤزونو داریخماق، سیخیلماق، یورغونلوق، فیکیر دورغونلوغو، بدن عضله لرینین سیخشماسی، آغیرلیق و یوخولولوق شکلینده گؤسترر. بئله بیر انسان بو وضیتدن (قارشی جنسین حضوروندان) قاچماغا و بو داریخمالی وضعیتدن قورتولماغا چالیشار. فاناتیک مسلمان کیشینین جینسل دویغوسو ظاهر اولدوغوندا اورتایا چیخان قورخو و اظطرابلارینا تابلاشابیلمه دیگی اوچون، اؤزونون یوخ، قادینلارین چارشابدا، مغنعه ده گیزلنمه سی گرگدیگی حؤکومونو صادر ائتدیگی، بو گؤرونگه (فنومن) نین سونوجودور. بوردادا بیر قیسیر دؤنگه (دور باطل) یارانماقدادیر. جینسل دویغو نه قدر باسدیریلیب، سرکوب اولورسا، پارتلاما گوجو بیر اوقدر آرتار. جینسل دویغو اصلینده ظریف و اینجه بیر دویغودور. داغ دؤشونده، داش دیبیندن چیخان بیر زینه سو کیمی اؤز آخارینا بیراخیلیرسا، هئچ بیر یئره ضرر – زیان وئرمکسیزین اؤز یولونو تاپار، اطرافیندا دا چمنلر، آغاجلار بیتر. اصلینده ضررسیز – زیانسیز اولان بو زینه سویون قاباغینا دووار هؤرمگه باشلادیغیمیز زامان ایسه، بو دووارین دالیندا ییغیشان سویون هر لحظه دوواردان داشماسی خطری گئت گئده آرتار. بو خطری اؤنلمک اوچون بو دووارین گئت – گئده اوجالتیلماسی و قالینلاشدیریلماسی گرکلی اولار. فاناتیک مسلمان توپلومدا یاشایان گنجلرین روحی انرژیسنین بؤیوک بیر بؤلومو، یارادیجیلق اوچون صرف اولوناجاغی یئرده، یاشامین هر لحظه و هر ثانیه سینده بو دوواری قالینلاشدیرماق و اوجالتماق یولوندا صرف اولماقدادیر. سونوجدا ایسه فاناتیک مسلمان بیر توپلومدا، قارشی جنسه منسوب انسانلار آراسیندا دویغو و فیکیر آلیش ـ وئریشی امکانسیز قدر چتینلیکلر ایله اولابیلر. توپلومون بیر یاریسی اوبیری یاریسی ایله دویغو و فیکیر آلیش – وئریشیندن یوخسول قالار. بو گؤرونگه بو توپلوملارین گلیشه بیلمه سی قارشیسینداکی اؤنملی مانع لردن بیری دیر.
فاناتیزمین یالنیز آسوسیاتیو (تداعی ایله ارتباطدا) یوخ عینی زاماندا موتوریک اولدوغونو و بئینین موتوریک (حرکتی) لایه سینی ده قاپسادیغینا دققت ائتملی ییک. اؤزللیک ایله جینسی انرژینین باسدیریلماسی و سرکوب ائدیلمه سی تداعی بؤیوتوندا قورخو، اضطراب و دؤگولمه، شکنجه اولونما، اوتدا یاندییریلما تصور و تجسملری ایله اولدوغونون یانیندا بیر ده موتوریک لایه ده بیر سیخیشما، سفت لشمه ایله اولابیلمکده دیر. بو اوزدن فاناتیک انسانین عضله دوزلگه سینده (ساختاریندا) بیر سیخیلیق، انعطافسیزلیق گؤرونور. حرکتلری ملایم و قوسی یوخ، زاویه لی و گوبود دور. ویلهلم رایش "شخصتین تجزیه تحلیلی"
Charakteranlyse
آدلی کتابیندا بو موضوعو آیرینتیلی بیر شکیلده آنلاتماقدادیر.
فاناتیک شخصیتین اقتصادچیلیغی، صرفه جولوغو دا یئنه بو دوشونجه سیستمینین عمومی جیزیغی ایچرسینده و بو فیکیر دوزلگه سینین خصوصیتلرینه صاحب دیر. صرفه جولوق بیر اجبار شکلینه گلیب، اصلی هدفینی ایتیریب و قیتمیرلیق، خسیسلیک، شکلینی توتوبدور. صرفه جولوق اجباری آلتیندا اولان فاناتیک، یالنیز پول و مالدا یوخ عینی زاماندا، یاشامینین بوتون ساحه لرینده قیتمیرلیق ائدر. بیر ایش اوچون زامان خرجلَمک، بیر ایش اوچون انرژی و ایش گوجو قویماق، بیر انسانا حتی ماددی اولمایان بیر یاردیم ائتمک، بیلگی وئرمک، حتی بیر انسانین صحبتینه قولاق وئرمک، بونلار هامیسی فاناتیک انساندا یوخسوللاشما قورخوسو یارادار. قیتمیرلیق خسته لیگینه توتولموش انسان، آیری انسانلاردان یاردیم و کؤمک آلماقدان بئله چکینر و قورخار. بو چکینگنلیگین آلتیندا "آمان ها، بوگون بیر قیرانلیق بیر یاردیم ائدن، ساباح یوز تومنلیک یاردیم ایسته یجک" قورخوسو یاتماقدادیر. دونیانین یاریسینا صاحب اولسا بئله اؤزونو یوخسول حس ائدر. بئله بیر انسان آیری انسانلارین قارشیسیندا دویغولارینی دا آچیغا چیخارتماقدان چکینر و قورخار. آیری بیر انسانین نه سئوینجینی، نه کدرینی و نه فیکیرلرینی پایلاشابیلمه ین بئله بیر انسان، آنجاق و آنجاق باشقا بیریسینه زیان گلدیگیند، باشقا بیریسینی یوخسول و حقیر گؤردوگونده سئوینج دویغوسو حس ائده بیلر. اریک فرم تدوین ائتدیگی شخصیت تئوریلرینده، فاناتیک قیتمیر شخصیتی "شخصیت محتکر" آدلاندیریبدر.
قیتمیرلیغین بیر انسانین وارلی، یوخسا یوخسول اولماسی ایله بیر ارتباطی یوخدور. وارلی انسانلارین ایچینده قیتمیرلار اولابیلدیگی کیمی، قیتمیر انسانلارین ایچینده یوخسوللاری دا اولابیلر. سؤز یالنیز قیتمیرلیغین دگیشمز و داشلاشمیش بیر حؤکم کیمی عمل ائتمه سیندن گئدیر. هر فاناتیک انسانین قیتمیرلیق فاناتیزمی ده اولماسی گرکدیگیندن سؤز ائتمیرم. فاناتیک انسانلارین ایچینده الی آچیق، یاردیم ائدیجی تیپلر ده وار. آنجاق بونلارین دا الی آچیقلیغی و یاردیم ائمک ایستکلرینده بیر اجبارین اولدوغو آیدینجا حس ائدیلیر. بیریسینه یاردیم ائتمک ایسته دیگینده بو انسانین بئله بیر یاردیمی ایسته ییب – ایسته مدیگینه هئچ دققت ائتمدن، اصرار، زور و اجبار ایله یاردیمینی قبول ائتدیرمک ایستر.
فاناتیک شخصیتین اؤزللیکلریندن بیریسی ده انتقامچیلیق و باغیشلامازلیق دیر. بو شخصیتین بئینینده بیر یول یئر ائله میش بیر فیکیر، بیر دویغو، بیر تجربه آنجاق ثابتلشمیش و دگیشمز حالینده ساخلانیلیر. بئله بیر بئیین ثابت و دگیشمز حؤکملردن حرکت ائدرک ایشله ییر. یوخاریدا آچیقلاماغا چالیشدیغیم کیمی عرف – عادت لر بئله بو بئیینده ثابتلشمیش حؤکملر کیمی عمل ائدیر. بیر یول، بیر انسانا قارشی بیر دوشمانلیق حس ائدن فاناتیک، بو دویغوسوندان حرکت ائدرک انتقام استراتژیسی تؤکموش ایسه، بو استراتژی ده ثابتلشیب و زامان و مکاندان تاثیر آلماقسیزین ایللرجه ، اون ایللرجه دگیشمز حالینده قالیب و اون ایللر سونرا بئله اؤزونو گؤستره بیلر. اؤته یاندان بو شخصیت اؤز ذهنینده کی حؤکملری و اؤز دگر اؤلچولرینی هرکسه یوکلمگه چالیشدیغی اوچون، و بو حؤکملری قبول ائتمه ینلره، بو حؤکملره قارشی چیخانلارا دوشمانلیق دویغوسو گلیشدیردیگی اوچون، دوشمان قازانماقدا الی چوخ یاتقیندر.
بو یازینین دوامی وار.
*********


text:
خارزمشاهلار سولالهسی
خارزمشاهلار سولالهسی یادا خیوه شاهلاری (اینگیلیسجه: Khwarazmian dynasty، فارسجا: خوارزمشاهیان ، عربجه: خوارزميون ، فرانسهجه: Khwârezm-Shahs ، آلمانجا: Choresm-Schahs ، ایتالیاجا: Impero corasmio ، روسجا: ГocyдapcTBo XopeзMшaxoB) آسیادا بیر اسکی خاندان. خارزمشاهلار تورک بیر خاندانایدیلر کی خارزمشاهلار ایمپیراتورلوغو'نو قوردولار. بو خاندانین بانیسی آنوشتکینایدی. خارزمشاهلارین قوردوغو دؤولتین رسمی دیلی خارزم تورکجهسی و فارس دیلیدی آمّا سارایلاریندا قپچاق تورکجهسینده ده دانیشیردیرلار. خارزمشاهلار سولالهسی ۱۰۷۷ میلادی ایلینده قۇرولدو و ۱۲۳۱ میلادی ایلینده داغیلدی.
گؤرونتولر[دَییشدیر]
بیرده باخ[دَییشدیر]
قایناقلار[دَییشدیر]
- اینگلیسیجه ویکی پدیا


text:
یوز سرو اولا گر، سن کیمی آزاد اولابیلمز
بیر قلب کی سن سیز اولا، آباد اولابیلمز
مین دلبرِ مه پاره یه آزاده لیک اولسا
آمّا سنه بنزر بیری آزاد اولابیلمز
یوز عاشیقی محو ائتسه ده مین نازایله بیر گول
لا کین، گؤزلیم، سن کیمی جلاد اولابیلمز
فخر ائیلرایدیم بیرجه طبیبیم سن اولایدین
مین درد اولا کؤنلومده، او، ناشاد اولابیلمز
زولفونده اسیرون اولا یوز من کیمی عاشیق
زندانِ محبتدن او آزاد اولابیلمز
مینلرجه سنون حُسنووه فرهاد اولانین وار
هئچ بیر گؤزله من کیمی فرهاد اولابیلمز
تانریم یارادیبدیر سنی جمشید زمانه
واحدله ((حضی)) کویووا صیا د اولابیلمز
١بو غزل ۴١/٧/٨۵٩١ ده، معالجه ائوینده شفقت باجیسی
آزاده خانیم ین شاعیره گؤستردیگی حؤرمت
و قایغی کئشلیکلره تشکر علامتی اولاراق یازیلمیشدیر.


text:
ایسپانیا
ایسپانیا ایسپانجا: España - رسمی آدی ایسپانیا کراللیغی ایسپانجا: Reino de España اوْلان آوروپانین گونئی-غربینده، قیسمن آفریقادا سۇورن دؤولت، اوروپا بیرلیگی و ناتو-نون عضوو. ایسپانیانین باشکندی مادرید شهریدیر. ایسپانیا بوتون دونیا اؤلکهلریندن قوناق قبول ائدن گؤزل دنیز ساحیللری اؤلکهسیدیر. لاکین، ایسپانیا ساحیللری یالنیز دنیز ایستیراحتی یوخ، عئینی زاماندا داغ خیزکلری، بالنولوژی مرکزلر، ایختیصاصلاشدیریلمیش ایدمان مرکزلری و بیر چوخ باشقا شئیلردن عیبارتدیر.
عۆمومی معلومات[دَییشدیر]
ایسپانیا ۷ اؤلکه ایله همسرحددیر. باتیده پورتوقال، قوزئیدا فرانسه، قوزئی-شرقده آندوررا، شرقده ایتالیا، گونئیدا سوتا و مراکش، گونئی-شرقده ایسه الجزاییر. بۇندان باشقا، شرقده ایتالیا ایله ایسپانیا آراسیندا بالار دنیزی وار. قوزئی-غربینده بیسکای کؤرفزی یئرلشیر.
ایسپانیا تانینمیش دنیز کورورتلاری اؤلکهسیدیر. عئینی زاماندا داغ خیزکلری، ایستی سو مرکزلر، ایختیصاصلاشدیریلمیش ایدمان مرکزلری و سایره مؤوجوددور.
تحصیل[دَییشدیر]
ایسپانیادا بیلیم یوردولاری کنترو آدلاندیریرلار. ایسپانیا قانونونا گؤره آنجاق بۇ مکتبلر عالی تحصیل وره بیلر. بۇ معنادا ایسپانیا مۆحافیظه کار اؤلکه کیمی قئید اوْلونور. ایسپانیا بیلیم یوردولاری ۳ بؤلمهیا بؤلونور: دؤولت (۴۳-دن چوْخ)، اؤزل (۳) و بۆتون دۆنیا اۆچون بیر دنه نادر عالی مکتب نؤعو و یا کلیسا حمایهسینده اوْلان – دینی (روحانی) عالی مکتب.
ایسپانیا عالی مکتبلری قدیمی تاریخ و جوغرافی، لاتین دیلی، فلسفه، فیزیک تدریسینده اساس ساییلیرلار. یئنی تانینمیش ایستیقامتلردن بیومکانیک، بیلیشیم تکنولوژیلاری، اکولوژی ایستیفاده ائدیلیر. ایسپانیا تحصیلینین اساس جهتلریندن بیری – مدنیتین اؤیرنیلمهسیدیر.
بیلیم یوردولر اینضیباطی ۴ تیپ تدریس شعبهسینه بؤلونور:
- بیلیم یوردو فاکولتهلری (فاجولتادس اۇنیورسیتاریاس) – تکنیکی فن لردن باشقا بۆتون فن لری تدقیق ائدن عالی مکتبلردیر. اوْرادا هر اۆچ عالی درجه اۆزره تحصیل آلماق اوْلار (لیسانس، یۆکسک لیسانس، علملر دوکتورو).
- عالی تکنیکی مکتبلر (اسجولاس تجنیجاس سوپریورس) ایسه عکسینه، تکنیکی یؤنوملودور و هر اۆچ تحصیل دؤورونو اؤزونده بیرلشدیریر.
- بیلیم یوردو مکتبلری (اسجولاس اۇنیورسیتاریاس) بللی پشه ایستیقامتینه مالیکدیر و طلبهنی آنجاق بیرینجی مرحله اوْلان – لیسانسا کیمی آپاریر.
بیلیم یوردولرده اؤزلله نفوذو اوْلان فاکولتهلر ده وار کی، بۇ دا عالی مۆهندیس مکتبلریدیر. بۇ مکتبلر معمار، مۆهندیس و تکنولوق حاضیرلاییر . بۇرادا پروقرام داها مضمونلودور و عالی مۆهندیس مکتبلری بیلیم یوردو عنعنهلرینه و چاغداش حرفه ای حاضیرلاما رئاللاغینا اۇیغونلاشیر. بۇ مکتبلره قبول اوْلانلار ان جدی سئچیمدن کچیرلر. آماری جهتتن گؤره مۆهندیسلیک مکتبینده تحصیل آلان بیرینجی کورسلارین اۆچده بیر حیصّه سی ایکینجی ایله قالیر و یالنیز بۆتون داخیل اوْلانلارین دؤردده بیر حیصّه سی دیپلوم آلیر.
ایسپانیا بیلیم یوردولرینده آکادمیک ایل ۲ نیمساله آیریلیر. بیرینجی نیمسال سپتامبرین اوْرتالاریندان دسامبر ین ۲۰-نه کیمی داوام ائدیر. ایکینجی نیمسال ایسه ۹–۱۶ فوْریهدا باشلاییر و ۲۲–۲۹ مئیدا بیتیر. بۆتون بیلیم یوردولرده تحصیل ۵–۶ ایل داوام ائدیر. تحصیل ایسپانیا دیلیندهدیر. تحصیل پروقراملاری لیسانس درجهسی. ایسپانیادا تحصیلین بیرینجی مرحلهسینی بیتیرن بیلیم یوردو طلبهلرینین ییلندیی لیسانس درجهسی ۳ اساس درجهیه برابردیر:
- "Arguitecto Tecnico" – درجهسی، یالنیز معمارلیق ساحهسینده تحصیل آلان طلبلره وئریلیر - "Ingeniero Tecnico" – درجهسی، تکنیکی ایختیصاصلی طلبهلره وئریلیر - "دیپلومادو" – درجهسی، دیگر بۆتون ایستیقامتلرده تحصیل آلان طلبهلره وئریلیر.
یۆکسک لیسانس درجهسی. ایسپانیادا تحصیلین ایکینجی دؤورونو بیتیررکن ایختیصاصا اۇیغون یۆکسک لیسانس درجهسی وئریلیر. - یۆکسک لیسانس – آراشتیرماچی – ایسپانیادا عادتاً اوْنا بللی ایختیصاص – «ماستر»، «دیپلومادو»، «اخپرتو» و .. اۇیغون گلیر. اوْ حاضیرکی کورسو تشکیل ائدن بیلیم یوردو طرفیندن تعیین اوْلونور و تحصیلین اۆچونجو دؤورونو بیتیرندن سوْنرا وریرلیر.
دوکتور درجهسی. ایسپانیادا اوْ، اکثریت توسعه ائتمیش اؤلکهلرده اوْلدوغو کیمی – دوکتور درجهسی ("دوکتور") آدلانیر. اوْنو عالی تحصیلین اۆچونجو مرحلهسینه قالخاندان سوْنرا آلماق اوْلار.
ایسپانیانین عالی مکتبلرینه داخیل اوْلارکن عۆمومی طلبلر - تحصیل آلماق اۆچون اساس لازیlی شرطلردن بیری دیل بیلمکدیر. - د.ا.ل.ا. ایسپانیا دیلی اۆزره ایمتاحان ورمک. ایمتاحانلار مئیدا و دسامبر کئچیریلیر. - سئچیلمیش ایختیصاص اۆزره اساس سواللاری بیلمک. - دیل حاضیرلیغی کچمک اۆچون تکنیکی ایختیصاصلارا داخیل اوْلان نامیزدلر ایسپانیا دیلینین سوپریور د.س.ا. سوییهسینی بیلملیدیرلر. - معاریفلندیریجی سندلرین قانونیلشدیرمهسی پروسه سیندن کئچمک. لیسانسلار اۆچون اوْرتا تحصیل حاقیندا آتتستات و ۹، ۱۰، ۱۱-جی صینیفلرده کئچیریلمیش ساعتلار و قیمتلر حاقیندا چیخاریشین (خلاصه) وئریلمهسی لازیمدیر. یۆکسک لیسانسلر اۆچون عالی تحصیل حاقیندا دیپلوم، دوکتورلار اۆچون ایسه یۆکسک لیسانس دیپلومو و عالی تحصیل حاقیندا دیپلومون وئریلمهسی واجیبدیر.
اهالیسی[دَییشدیر]
ایسپانیانین توپلام اهالیسی تخمیناً ۴۰ میلیوندور. ایسپانیالار مۆختلیف تاریخی ویلایتلرین و اتنیک قروپلارین اساسیندا فوْرمالاشمیش واحید دؤولتدیر. بۇنلاردان ان اساسلاری آشاغیداکیلاردیر؛ کاتالونیالیلار، کاستیلیالیلار، والنسیالیلار، قاللیلیلار و باسکلار. ایری شهرلرده اهالی
دؤولت دیلی[دَییشدیر]
ایسپانیانین رسمی دیلی ایسپانیا دیلیدیر لاکین بعضی بؤلگه لاردا یئرلی دیللر ده رسمی دیل ساییلیر. بۇنلارین آراسیندا کاتالونیا، باسک (اوسکرا)، والنسیا و قاللی دیللری وار.
ایقتصادیاتی[دَییشدیر]
۲۰۱۲-جی ایلین اوّلینده رسمی آماری جهتتن ایسپانیا اهالیسینین دؤردده بیری ایشسیزدیر. صحبت تخمیناً ۵٬۳ میلیون اینساندان گئدیر. ایشسیزلیین سببلری کیمی دۆنیا مالییه بحرانی و حؤکومتین بودجه سفراسیندا آپاردیغی اصلاحاتلار گؤستریلیر. ایسپانیادا ایشسیزلیین سوییهسی اوْرتا حسابلا آوروزونایا داخیل اوْلان دیگر اؤلکهلردهکی رقمدن ایکی دفعه چوْخدور.[۸]
پول واحیدی[دَییشدیر]
ایسپانیادا پول واحیدی یورودور. اؤلکهیه پول گتیریلمهسی محدود دییلدیر. ۱۰۰۰۰ آمریکا بیرلشمیش ایالتلری دولاریندان چوْخ پول گتیردیکده اوْنو گؤمروک دکلاراسیسینا داخیل اتملیسینیز. پول ایخراجی – ماخ. ۳٬۵ مین $. اعتیبار کارتلاری، آوروچکلر، توریستیک و پوچت چکلری دمک اوْلار کی، هر یئرده قبول اوْلونور. بانکلار موشتریلره عادی گۆنلرده ساعت ۰۸:۱۵–۱۴:۰۰ کیمی، شنبه گۆنونده ۱۳:۰۰ کیمی خیدمت گؤستریرلر. بازار گۆنو ایسه استراحت گۆنودور. خاریجی والیوتانی بانک شعبهلرینده و مۆبادیله منطقهلرینده، بیرده آروپورتدا دییشدیرمک اوْلار (بانک کومیسیاسی نیسبتاً یۆکسکدیر)
بایرام و استراحت گۆنلری[دَییشدیر]
ایسپانیادا رسمی توریست مؤوسومو مئیین ۲-ده آچیلیر. ۱ ژانویه – یئنی ایل ۶ ژانویه – مقدس یپیفانی گۆنو ۱۹ مارس- مقدس یوسیف گۆنو ۱ مئی- ایش گۆنو (زحمتکشلر ین هم ریلییی گۆنو) ۲۵ جۇلای- آپوستول ایاکاوف گۆنو ۱۵ آگوست – اۇسپنیه گۆنو ۱۲ اۇکتوبر - ایسپانیا سیویلیزاسیاسی گۆنو، آمریکانین کشف ائدیلمهسی گۆنو، کولومب گۆنو ۱ نوْامبر- بۆتون مقدسلرین گۆنو ۶ دسامبر - آنا یاسا گۆنو ۲۵ دسامبر - میلاد
ایسپانیادا توریزم[دَییشدیر]
کوستا بلانکا[دَییشدیر]
کوستا بلانکونون ایسپانیا دیلیندن حرفی معناسی «آغ ساحل» دئمکدیر. بۇ ایسپانیانین ان اساس کورورتلاریندان بیریدیر. بۆتون دۆنیا توریستلری آراسیندا کوستا بلانکونون تانینمیشلیغی هر شئیدن اوّل الوریشلی ایقلیم شرایطی ایله ایضاح اوْلونور؛ آماری جهتتن گؤره، کوستا بلانکودا ایلین ۳۰۵ گۆنو گۆنشلی اوْلور. ایلین ان سوْیوق آیی اوْلان ژانویهدا تموپراتور دمک اوْلار کی، هئچ واخت +۱۰ سی-دن آشاغی دوشمور. عئینی زاماندا بورانین یایی ایستی اما قیزمار دییل. توریستیک فصلین ان قیزغین چاغیندا هاوانین تِمپراتورو +۲۶ سی، سۇیون تِمپراتورو ایسه +۲۴ سی-ا قدر یوکسلیر. کوستا بلانکو هر شئیدن اوّل اؤز اۇلترا چاغداش هُتل لری ایله فرقلنیر. بۇرادا دۆنیانین ان هۆندور ۴۰ بیناسینین سیاهیسینا داخیل اوْلان مشهور گران هوتل بالی هُتلی یئرلشیر. بۇ گۆن کوستا بلانکو ایسپانیانین شرق حیصّه سیندهکی رنگبرنگ موزایکانین بیر داشیدیر.
کوستا براوا[دَییشدیر]
کوستا براوو و یا «چیلپاق ساحل» ایسپانیانین آرالیق دنیزینین قوزئی حیصّه سینده یئرلشیر. بۇنا گؤره ده بۇرادا چیمرلیک مؤوسومو دیگر کورورتلارا نیسبتاً قیسادیر – ژۇئنون اوّلیندن اۇکتوبر ا قدر. کوستا براوونون ساحل خطینی منزرهلی بوختالار و قوملو چیمرلیکلر تشکیل ائدیر. چیمرلیکلر بیر قایدا اوْلاراق قیزیلی قوملا اؤرتولموشدور. کوستا براوودا سۇ ایدمان تۆره لری، اؤزلله ده دایوینق گئنیش یاییلمیشدیر. سوالتی ماغارالارین چوْخلوغو دایوینق آماتورلارینی بورا جلب ائدیر. گئجه حیاتینی و شن استراحتی سونلره ایسه، کوستا براوونون اینضیباطی و توریستیک مرکزی اوْلان لیورت ده مار شهرجیینده مسکونلاشماغی ملهت گؤروروک. کوستا زؤوقه اۇیغون کورورتلار دئمکدیر.
کوستا دورادا[دَییشدیر]
کوستا دورادا – «قیزیل ساحل» اؤز آدینی تصادوفی قازانمامیشدیر؛ سوْنسوز چیمرلیکلرین نارین قومو آرالیق دنیزی سولاریندا قیزیل مدنلری کیمی پارلاییر. اما حقیقتاً ده کوستا دورادانی توریستلر قیزیلا چویریبلر. خریطهیه باخین؛ آرالیق دنیزی ساحلی قوزئیدان و غربدن اوّلجه پیرنی داغلاری ایله سوْنرا کاتالون داغلاری ایله کولک و سیکلونلاردان قورونور. بۇ داغلار هم لاندشافتا گؤزللیک وئریر، هم ده گؤزل ثابت ایقلیم یارادیرلار. بۇرادا مارسدان اۇکتوبر ا کیمی هاوا یاخشی اوْلور، ایلبویو بورا استراحتی سونلر گلیرلر و محض بنا گؤره ده قیزیل ساحله دوللار، پست، فرانک، مارکا، مانات یاغیشی یاغیر. کوستا دورادادا ان تانینمیش کورورت سالوودور (بارسلونادان ۱۰۰ km گونئیدا). رایونون جوغرافی یئری، گؤزل پیزاژ و اله ایقلیمی هله اؤتن عصرین اوّللریندن بورا توریستلری جلب ائدیردی. بۇ گۆن شهر بؤیویور و چیچکلنیر؛ چیمرلیکلرین اطرافیندا بؤیوک پالمالار و شام آغاجلار بیتیر، میریمار و خایمه پروسپکتلرینین کسیشدیی یئرده یئرلَشن ایشیق-موسیقی فونتانی ایسه گؤزللییی ایله توریستلری حئیران ائدیر. توریستلره سرفینق، سۇ خیزیی کیمی ایدمان تۆره لری ایله مشغول اوْلماق اۆچون هر جور شرایط یارادیلمیشدیر.
مالیورکا[دَییشدیر]
بالار آرخیپلاقینا داخیل اوْلان مایورکا آداسی هر شئیدن اوّل ایسپانیا کرالی و اوْنون عائلهسینین قدیمی استراحت یئریدیر. هر ایلین آگوست آییندا کرال عائلهسی بۇرادا استراحت ائدیر – بۇ، دا فرضیمیزجه ان یاخشی ریدیر. اوْنا گؤره ده مایورکانین گؤزللیکلرینی و اۆستونلوکلرینی سایماقدان واز کچیریک. کرالین مایورکایا سفری موناسیبتیله کچیریلن تدبیرلردن ان اهمیتلیسی کرال کوبوکو اۇغروندا یلکنلی رقاتا یاریشلاریدیر. یئرلی ساکینلر اؤزل مایورکا دیالکتینده دانیشیرلار کی، بۇ دا کاستیل (ایسپانیا) و کاتالون دیللرینین قاریشیغیدیر. بۇنونلا برابر خیدمت پرسونالینین اکثریتی آوروپا دیللرینده – اینگیلیس، فرانسه و یا آلمان دیللرینده کیفایت قدر یاخشی دانیشیر. بۇرادا بؤیوک آکواپارکلار، مارینلند، ریتسار تورنمنتی، کازینو، دیسکوتکالار یئرلشیر. بۇ گۆن مایورکا اکولوژی جهتدن آرالیق دنیزینین ان تمیز کورورتلاریندان بیریدیر. آدانین ۴۰-دان چوْخ طبیعی زوناسی دؤولت طرفیندن مۆحافیظه اوْلونور. «گئج قوجالما اۆچون اله یئر» – اۇنامونو آدادا اوْلموش و اوْنو بئله کاراکتریزه ائتمیشدیر. دۇغرودان دا مایورکا ساکینلرینین حیات اۇزونؤمورلولویو ایسپانیادا ان یۆکسکدیر.
تنریفه[دَییشدیر]
تنریفه – کانار آرخیپلاقینین ان بؤیوک و ان مشهور آداسیدیر. بۇ آدا ساکینلردن چوْخ رومانتیک و جلبدیجی آد آلمیشدیر – ابدی باهار آداسی. اما قئید ادک کی، تنریفه ابدی باهار آداسیندانسا، داها چوْخ ابدی یای آداسیندا بنزییر. آدانین شیمالیندا ایلبویو هاوا ایستی و رۆطوبتلیدیر، گونئیدا ایسه – قۇرو و گۆنشلیدیر. قریبهدیر کی، ایسپانیانین ان هۆندور نقطهسی محض بۇ آدادا یئرلشیر. بۇ تیده سؤنموش یانارداغیدیر، اوْنون هوندورلویو ۳۷۱۸ م چاتیر. آدادا توریستیک فصل ایل بوْیو داوام ائدیر.
آونتورا پورتو[دَییشدیر]
آونتورا پورتو – بۆتون آوروپادا یگانه اؤزون مخصوص تماتیک پارکدیر. اوْ کوستا داورادا ساحللریندهکی ایستی چیمرلیکلر یاخینلیغیندا یئرلشیر. سیزین قارشینیزدا ۵ افسانوی دۆنیا آچیلیر. سیز اؤتن عصردن قالمیش آرالیق دنیزی توْرپاغینین فوسونکارلیغینی، موستملکه مکزیک و داغیلمیش مایانین عطیر و رنگلرینی، پولینزی اکزوتیکاسینی، سیررلی چین ایمپیراتورلوغو و وحشی غربی کشف ائتمیش اوْلاجاقسینیز. چین جونکاسینین بورتونا، پولینزی کاتامارانینا و یا آرالیق دنیزی شخونونا مینیب ۵ اؤلکهنین ساحللرینی یویان بؤیوک گؤلده سیاهته چیخا بیلرسینیز.
بنیدورم[دَییشدیر]
بنیدورم کوستا بلانکو ساحللرینین ان ایری توریستیک مرکزی، ایسپانیانین مشهور کورورتلاریندان بیریدیر. شهر والنسیا آوتونوم دایرهسینین آلیکانته ایالتینده، بنیدورم کؤرفزی ساحلینده یئرلشیر. اؤز الوریشلی ایقلیم شرایطینه گؤره بنیدورمدا ایل بوْیو استراحت ائتمک اوْلار. یایین ایستی واختیندا توسعه ائتمیش آلت یاپی (زیر ساخت) ا مالیک بۇ دنیز کورورتو آوروپانین مۆختلیف حیصّه لریندن گلن گنجلر اۆچون داها جازیبداردیر. بنیدورمون گئجه حیاتینا گلدیکده ایسه، امینلیکله دمک اوْلار کی، ایسپانیانین هئچ بیر باشقا شهرینده اوْ بئله گؤزل و فیراوان دییل. گئجه بنیدورمو – آراسی کسیلمین موسیقی، ایلنجه و والهدیجی شنلیک دئمکدیر.
سیتخس[دَییشدیر]
قدیم کاتالون شهری و کوستا دل قارراف ساحللرینین ان مشهور کورورتو اوْلان سیتخس بارسلونادان گونئیدا یئرلشیر. بارسلونانین و ایسپانیانین دیگر شیهرلریندن اوْلان بیر چوْخ وارلی کاتالونلار و ایسپانیالار اؤز یای ویلالاری و ایقامتگاهلاری اۆچون محض سیتخس سی سئچمیشلر. سیتخس موزه ییلر شهری کیمی ده تانینیر. بۇنلاردان ان مشهورلاری مودرنله تاریخ آراسینداکی نقطهده دایانان ماریجل، سانتیاقو روسینیول و ال قرکو کیمی مشهور رسّاملارین و اوْنلارین کوللکسیلارینین گؤروش یئری اوْلان جاو فررات موزه ییینی گؤسترمک اوْلار. بۇندان باشقا بورانین مدنی تدبیرلر و فستیواللار تقویمی ده چوْخ زنگیندیر. شهرده هر ایل گئنیش تاماشاچی کۆتلهسی توپلایان سس-کویلو کارناواللار، کؤهنه آوتوموبیللرین رالیسی، گۆللرین کوچه سئرگی لری، بیرده فانتاستیک و قوْرخولو فیلملرین بینلخالق فستیوالی کچیریلیر.
سالوو[دَییشدیر]
بارسلونادان گونئیدا، تارراقون شهری یاخینلیغیندا کوستا داورادا ساحللرینین توریستیک مرکزی اوْلان سالوو کورورتو یئرلشیر. ساحل خطی بوْیونجا اۇزانان کورورت رایونلاری قوزئیدا لا پیند جوغرافی بورونو ایله، گونئیدا – جامبریلس کندی ایله قورتاریر. اله چیمرلیکلردن عبارت گئنیش زولاقلار و ساهیلیانی اراضیلرده یئرلَشن چوْخلو سایدا بارلار، رستوران، کافه و ماغازالار دیقّتی جلب ائدیر. سالوو بؤلگه نین ان یاخشی قاسترونومی و تیجارت مرکزلریندن بیری حساب اوْلونور. شهرده هم ایسپانیا، هم ده خاریجی اۆرتیم (تولید) چیلارین تکلیف اتدیکلری ماللار ساتیلان گئنیش ماغازالار شبکهسی واردیر. سالوودان بیر نئچه km آرالیدا مشهور ایسپانیا دیسنیلندی – پورت آونتورا یئرلشیر.
گؤرونتولر[دَییشدیر]
خاریجی کئچیدلر[دَییشدیر]
- [۱] Archived 2011-11-13 at the Wayback Machine.
- [۲]
- [۳] Archived 2011-11-13 at the Wayback Machine.
بیرده باخ[دَییشدیر]
قایناقلار[دَییشدیر]
- ↑ The Spanish Constitution. Lamoncloa.gob.es. آرشیولنیب اصلی نۆسخهدن on 25 March 2013. یوْخلانیلیب26 April 2013.
- ↑ قایناق خطاسی برچسب
نامعتبر؛ متنی برای ارجاعهای با نام
CISوارد نشدهاست
- ↑ Anuario estadístico de España 2008. 1ª parte: entorno físico y medio ambiente. آرشیولنیب اصلی نۆسخهدن on 24 September 2015. یوْخلانیلیب14 April 2015.
- ↑ Cifras de Población a 1 de julio de 2016. Estadística de migraciones. Primer semestre de 2016. Datos Provisionales (es). Instituto Nacional de Estadística (INE) (16 December 2016). آرشیولنیب اصلی نۆسخهدن on 28 June 2017.
- ↑ ۵٫۰ ۵٫۱ ۵٫۲ ۵٫۳ Spain. International Monetary Fund. آرشیولنیب اصلی نۆسخهدن on 8 February 2018. یوْخلانیلیب8 May 2017.
- ↑ Gini coefficient of equivalized disposable income (source: SILC). Eurostat Data Explorer. آرشیولنیب اصلی نۆسخهدن on 4 March 2016.
- ↑ 2016 Human Development Report. United Nations Development Programme (2016). آرشیولنیب اصلی نۆسخهدن on 22 March 2017. یوْخلانیلیب23 March 2017.
- ↑ ایسپانیادا ایشسیزلیک ۲۵%-ا چاتیب
قایناق خطاسی برچسب
برای گروهی به نام «lower-alpha» وجود دارد، اما برچسب متناظر با
یافت نشد.
- تیکراری دیتا قالیبلریندن ایشلنمیش صفحهلر
- قایناقلاما خطاسی اوْلان صفحهلر
- Country articles requiring maintenance
- Pages using infobox country with unknown parameters
- Lang and lang-xx using deprecated ISO 639 codes
- Webarchive template wayback links
- ایسپانیا
- اوروپا اؤلکهلری
- ایبر یاریمآداسی
- ناتو اؤلکهلری
- اوروپا بیرلیگی اؤلکهلری
- بیرلشمیش میلتلر اؤیهسی اؤلکهلر
- Spain
- اوروپادا اؤلکهلر
- اوروپا شوراسینین عوضو اولان دؤولتلر
- اوروپا بیرلییینین عوضو دؤولتلری
- آرالیق دنیز بیرلییینین عوضو دؤولتلری
- رومانس اؤلکهلر و اراضیلر
- جنوبی اوروپا اؤلکهلری
- Southwestern European countries
- Spanish monarchy
- ایسپانیولجا دانیشان اؤلکهلر
- Countries in Africa
- North African countries
- ۱۴۷۹ میلادی ایلده قورولان بؤلگهلر و اؤلکهلر
- ۱۷۱۵ میلادی ایلده قورولان بؤلگهلر و اؤلکهلر


text:
واشینگتن دا ائرمنی فاشیزمینه میدان اوخوندو .
آذربایجان دموکرات فرقهسینین عضولری هر یئرده خوجالی فاجعهسینی آنیم تدبیرلرینده اشتراک ائدیبلر
فورالین ۲۶-دا دونیانین دؤردبیر طرفینه سپلنمیش ایرانلی مهاجرلر، حیاتین سرت سیناقلاریندان چیخان مباریزلر، او جملهدن شانلی تاریخه مالک آذربایجان دموکرات فرقهسینین عضولری، طرفداشلاری خوجالی سوی قریمی قوربانلارینین خاطرهلرینی مختلف سپکیلی تدبیرلرله آنیبلار. فورماتیندان آسیلی اولمایاراق بو توپلانتیلاردا ۲۰-جی عصرده فاشیزمین، قددارلیغین افراط تظاهرلریندن ساییلان ارمنی وحشی لیگین غضب حسسی ایله دانیشیلیب. بوتؤو بیر ائلی سوی قریما معروض قویان امپئرییا رهبرلرینین، امر وئره نلرین و اجراچیلارین ایندیدک جزالاندیریلمادیغیندان درین تأسف و نفرت حسسی ایله صحبت آچیلیب.
آدف-نین اورقانی اولان azerbaycan-ruznamesi.org سایتینا همین گون ایرانلی مهاجرلرین و فرقه عضولرینین باکیدا، آذربایجان رسپوبلیکاسینین بؤلگهلرین ده دوزهن لن آنیم تدبیرلرینده ایشتیراکیندان گون عرضینده یازدی. اسکاندیناوییا اؤلکهلریندن، دانیمارکادان، آلمانییادان… بو مؤوضویا عایید رئداکسییامیزاعنوانلانان اینفورماسییالار واسطهسیله آکسییالاردان، توپلانتیلاردان خبر توتدوق.
گونئی آذربایجاندا یاشایان سویداشلاریمیز یئنه تعقیبلره، تضییقلره اهمیت وئرمهدن قان قارداشلاری ایله همرایلیکلرینی بیلدیرمیین اوریژینال اصوللارینی تطبیق ائتدیلر. چونکی سوی قیریم ایفادهسی سویداشلاریمیزا هله اؤتن عصرین ایریمینجی ایللریندن معلومدور. یالنیز ۱۹۱۸-۱۹۲۰-جی ایللرده داشناکلار گونئی آذربایجاندا ۲۰۰ مینه یاخین اینسانی قتله یئتیریبلر. شاه دیکتاتوراسی ۱۹۴۶-جی ایلین دکابریندا ۲۱ آذر حراکاتینین مغلوبیتیندن سونرا ۳۰ مینه یاخین اینسانی گولللمیش، دارا چکمیش، ۱۰ مینلری ایران عربستانین صحرالیق لارینا سورگون ائتمیشدیر. «ولایتی-فقیه» رژیمی ده بو «عنعنهنی» اؤزونه مخصوص طرزده داوام ائتدیرمیش، وطن پرور انسانلارا دیوان توتموشدور و توتماقدادیر. زوراکیلیق، ساختا اتهاملارلا اوخونان حکم لر هئچ واخت اونودولمایان، باغیشلانیلمایان بشری جینایتلردیر. بوتون بونلار غضبله خاطرلانیب، شهیدلرین روحونا احترام ایفاده اولونوب. عینی زاماندا دونیا آذربایجانلیلارینین ایستینادگاهی، اومیدگاهی ساییلان مستقل آذربایجان رسپوبلیکاسینین ۲۹ ایل ارمنی اشغالی آلتیندا قالان تورپاقلارینی دوشمن تاپداغیندان آزاد ائدن خالقیمیزلا، اونون مظفر آلی باش کوماندانی ایلهام علی یف له، ظفرلی سلاحلی قوهلریمیزله همریلیک غرور حسسی ایله دیله گتیریلیب.
البته، فورالین ۲۶-دا آلدیغیمیز اینفورماسییالاری اوخودوق، حوصله ایله یایدیق، باشقالاری ایله پایلاشدیق. ایسوئچده یاشایان تانینمیش اجتماعی-سیاسی خادم عبدالله امیر هاشمی جاوانشیر گون باشا چاتاندان سونرا واشینگتن دا ن اونا گؤندریلن ویدئو رئپورتاژی بیزه عنوانلادی. قیسا درکنار دا یازمیشدی: «بو گون ۲۶ فورال ۲۰۲۱-جی ایلده آمریکا بیرلشمیش ایشتاتلارینین پایتاختیندا واشینگتن شهرینده ارمنستان سفیرلیگی نین قارشیسیندا خوجالی سوی قیریمی ایله باغلی آذربایجان دموکرات فرقهسی (آدف) و دیگر تشکیلاتلارین تشببوسو ایله میتینگ تشکیل ائدیلدی». خبرین مهم اهمیتی اوندادیر کی، آدی چکیلن شهر ارمنی لوببیسینین دایم راحتجا سؤیکندیگی ایستینادگاهلاردان بیریدیر.
نظره آلساق کی، باکی ایله واشینگتن آراسینداکی واخت فرقی ۱۰ ساعتدان یوخاریدیر، ماتریالی ائرتهسی گون تقدیم ائتمک مجبوریتیین ده قالدیق.
آذربایجان دموکرات فرقهسی محض همین عاملی اساس گؤتورهرک مسلکداشلاریمیزین چکینمهدن تدبیرین تشکیلاتچیلاری سیراسیندا اولمالارینی، جسارتلی، منطقی چیخیشلارینی شانلی عنعنهلریمیزه صداقت نمونه سی کیمی دیرلندیریر، اونلارا و بوتون ایشتیراکچیلارا سلاملارینی، تشککورلرینی یئتیریر.
رحیم حسینزاده،
آذربایجان دموکرات فرقهسینین صدری


text:
۱۹۵۹ (میلادی)
میلادی ۱۹۵۹-جی ایل گریگوری تقویمی اساسیندا مین دوْققوز یۆز اَللی دوْققوزونجو ایل.
اهمیتلی حادیثهلر[دَییشدیر]
حادیثهلر[دَییشدیر]
- ۸ ژانویه - شارل دو قوْل فرانسهده بئشینجی جومهوریتین ایلک جومهور باشقانی سئچیلدی.
- ۷ ژانویه - آمریکا فیدل کاسترونون قۇردوغو رژیمی تانیدی.
- ۴ جولای - آلاسکا ۴۹-جۇ ایالت اوْلاراق آمریکا بیرلشمیش ایالتلرینه قاتیلماسیندان سوْنرا آمریکانین ۴۹ اۇلدوزلو رسمی یئنی بایراغی فیلادلفیا٬ پنسیلوانیادا یۇردداشلارا تانیدیلدی.
- ۴ اوْکتوبر - شوروینین فضایی سفینهسی آیین گؤرونمهین قیسمتینین شکلینی چکمیشدیر.
- ۲۱ آقوست - هاوایی آدالاری آمریکانین ۵۰-جی اوستانی کیمی قبول ائدیلدی.
- ۲۰ نوْوامبر - بیرلشمیش میلّتلر تشکیلاتی اوشاق حوقوقلاری حاقیندا بیانیه قبول ائتمیشدیر.
- ۱۶ دسامبر - بلژیک کوْنقوْيا مۆستقیللیک وئرمیشدیر.
- ۱۶ اوْکتوبر - شورویده ایلک دفعه اولاراق موسکودا یئرآلتی پیادا کئچیدلری آچیلدی.
- ۱۵ سپتامبر - نیکیتا خروششوو شوروی رهبرلری آراسیندا ایلک دفعه آمریکایا سفر ائتمیشدیر.
- ۱۴ آقوست - آمریکا فوتبول لیقاسی یارادیلمیش و ایلک ایجلاس باش توتموشدور.
- ۱ ژانویه - کوبا عۆصیانچیلاری فیدل کاسترو باشچیلیغی ایله هاوانانی اله کئچیریب٬ جومهور باشقانی دوْمینیکن جومهوریسینه قاچدی.


text:
فلوئورید کوبالت (II)
فلوئورید کوبالت (II) (اینگیلیسجه: Cobalt(II) fluoride، روسجا: ФTopид koбaлbTa(II)، عربجه: فلوريد الكوبالت الثنائي ) بیر شیمیایی ماده. قیٛرمیزی رنگلی، کریستال و برک جیسم حالتینده تاپیلار. متال هالید کیمی تانینیر.فلوئورید کوبالت (II) فلوئور بیلشیکلری و کوبالت بیلشیکلری گروه یا قروپوندا یئرلشیر.
بیرده باخ[دَییشدیر]
قایناقلار[دَییشدیر]
اینگیلیسجه ویکیپدیاسینین ایشلدنلری طرفیندن یارانمیش«Cobalt(II) fluoride»، مقالهسیندن گؤتورولوبدور.( ۲۹ نوْوامبر ۲۰۱۷ تاریخینده یوْخلانیلیبدیر).
قارداش پروژهلرده فلوئورید کوبالت (II) گؤره داها آرتیق بیلگیلر تاپابیلرسینیز.


text:
بؤلمه:تامیل دیلی سؤزجوکلو مقالهلر
بو بؤلمه تامیل دیلی سؤزجوکلو مقالهلره شامیل دیر.
بو بؤلمهلرین اساس مقصدی دیگر دللرده متنین ال ایله و یا اوتوماتیک یوخلانماسینی آسانلاشدیرماقدیر.
بو بؤلمه یالنیز {{Lang}} شابلونلاری عایلهسی ایله بیرلیکده علاوه ائدیلملیدیر، هئچ وقت آچیقجه گوستریلمهمهلیدیر.
میثال اوچون: {{Lang|ta|متن تامیل دیلده بورادا}}, which wraps the text with  .
نوت[دَییشدیر]
بو بؤلمه غیری موستقیم شابلونلاردان یارادیلیب:
«تامیل دیلی سؤزجوکلو مقالهلر» بؤلمهسینده صفحهلر
بۇ بؤلمهده جمعی ۶ صفحهدن، آشاغیداکی ۶ صفحه واردیر.


text:
ویقان اتلتیک فوتبال کولوبو
ویقان اتلتیک فوتبال کولوبو (اینگیلیسیجه: Wigan Athletic F.C.) بیر فوتبال کولوبودور. اوْیونلارینی دا ۲۵٬۱۳۸ نفرلیک دیدابلیو ایستادیومدا اوْیناییر.
قایناقلار[دَییشدیر]
- ↑ ۱٫۰ ۱٫۱ INTERNATIONAL ENTERTAINMENT CORPORATION COMPLETE TAKEOVER OF WIGAN ATHLETIC FOOTBALL CLUB. یوْخلانیلیب7 November 2018.
اینگیلیسجه ویکیپدیاسینین ایشلدنلری طرفیندن یارانمیش«Wigan Athletic F.C.»، مقالهسیندن گؤتورولوبدور.( ۲۷ دسامبر ۲۰۱۸ تاریخینده یوْخلانیلیبدیر).
قارداش پروژهلرده ویقان اتلتیک فوتبال کولوبو گؤره داها آرتیق بیلگیلر تاپابیلرسینیز.


text:
بهزاد بهزادی
بهزاد بهزادی ، عالیم، یازیچی، دیلمانج و آذربایجان تورکجهسی اوزره آراشدیرماچی. او، حقوق ساحهسینده تحصیل آلمیش حقوقچو، 2000-جی ایللرده تهراندا نشر اولونان "آذری" ژورنالینین رئداکتورو ایدی. ۱۳۰۶-جی گونش ایلینده چیلله آیینین ایکیسینده آستارادا دونیایا گؤز آچیبدیر. بهزاد بهزادی، 1386-جی ایلین بایرام آیینین 8-ینده دونیا ایله ویداعلاشیبدیر.[۱]
بعضی اثرلری[دَییشدیر]
1. آذربایجان تورکجهسی-فارسجا سؤزلویو (فرهنگ آذربایجانی و فارسی)
2. فارسجا-آذربایجان تورکجهسی سؤزلویو
3. آذربایجان دیلینین ایضاحلی لوغتی
4. تورکجهنین یازما قایدالارینا گؤره (دربارهی نگارش زبان آذربایجانی/فارسجا)
5. ددهم قورقوت -اوغوز تورکلرینین ادبی حماسی شاه اثری- فارسجایا چئویرمه[۲]
قایناقلار[دَییشدیر]
- ↑ فارسجا ویکیپدیا
- ↑ فرهنگ فارسی آذربایجانی (فارسجا-آذربایجانجا سؤزلوک) تالیف، بهزاد بهزادی


text:
میتسورو ناقاتا
میتسورو ناقاتا (اینگیلیسجه: Mitsuru Nagata) (دوْغوم:۶ آوریل ۱۹۸۳ (۳۸ یاش) Shimizu-ku, Shizuoka) بیر فوتبالیست. توکیو وردی فوتبال کولوبو و ژاپون میلّی تیمی ترکیبینده چیخیش ائدیب و مودافع موقعیتینده اوْیناییب.
اوْیونلاری[دَییشدیر]
قایناقلار[دَییشدیر]
قارداش پروژهلرده میتسورو ناقاتا گؤره داها آرتیق بیلگیلر تاپابیلرسینیز.
- صفحههای دارای تابع تجزیهگر آرایشعدد با آرگومان غیرعددی
- چئویرمک یانلیش سئچیملر
- فوتبال اویونچولاری قارالامالاری
- AC with 0 elements
- فوتبال اویونچولاری
- ۱۹۸۳-جو میلادی ایلده دوغولانلار
- یاشایان اینسانلار
- کاشیوا ریسول کولوبونون اویونچولاری
- البیرکس نیقاتا کولوبونون اویونچولاری
- اوراوا رد دیاموندز کولوبونون اویونچولاری
- توکیو وردی کولوبونون اویونچولاری
- ۲۰۱۱ آسیا میلتلر کاپی اویونچولاری


text:
چئویرن : مسیح آقا محمدی
کؤچورن : بهرام سورگون
میلادی تاریخله اون بیرینجی عصرده (هجری بئشینجی عصرده ) ایراندا عمربن ابراهیم آدلی بیر نفر دونیایا گلیر . او، گلجکده حشیشی لر (آسساسینلر ) طریقتینین اساسینی قویموش حسن بن صباح لا و سونرالار قافقازی فتح ائدن آلپ آرصلانین وزیری اولموش نظام الملک له بیرلیکده قرآنی و فقهی اؤیره نیر . زارافات لامی ، یوخسا جدی می ، دوستلار سؤزلشیرلر کی، اونلاردان هانسی حیاتدا اوغور قازانسا، او بیریلرینه ده ال توتاجاق . ایللر کئچندن سونرا نظام وزیر مقامینا یوکسه لیر. عمر اوندان یالنیز ساکیت بیر گوشه ایسته ییر کی، دوستونون ایشلرینین یاخشی گئتمه سیندن اؤترو دوعا ائده و رقملر اوزه رینده دوشونه بیلسین . (حسن ایسه یوکسک وظیفه ایسته ییب، بونا نائیل اولور، سونرا دا وزیری اؤز یولونون اوستوندن گؤتورور) . نیشابورون گلیریندن ایلده اون مین دینار مواجیب آلان عمر اؤزونو بوتونلوکله علمه حصر ائتمک ایمکانی قازانیر.
او، آستورلوگییایا اینانمیر، آمما آستورونومییا ایله مشغول اولور، سلطانین حمایه سی آلتیندا تقویم اصلاحاتیندا اشتراک ائدیر و جبره داییر مشهور اثرینی یازیر ـ بو اثرده بیر و ایکی درجه لی تنلیکلرین ریاضی حلّی و اوچ درجه لی تنلییین کونوس کسیکلری واسطه سی ایله هندسی حلّی تکلیف اولونور. اونون ماراق دایره سی رقملرین و اولدوزلارین سیرلری ایله محدودلاشمیر: او، شخصی کیتاب خاناسینین بیر کونجونده اوتوروب اسلام عالمینده «میصیرلی افلاطون» و یا «یونانیستانلی مرشد» آدلاندیریلان پلوتینین تراکتاتلارینی و «صافلیق قارداشلاری» نین بدعت و میستیکا ایله دولو اللی دن آرتیق رساله سینی موطالعه ائدیر ـ بو اثرلرده ثبوت اولونور کی، دونیا واحیدین تجللاسیدیر و گئج ـ تئز واحیده قاییداجاقدیر...
کیمی اونو آیریجا اشیالاردان کناردا عمومی مفهوملارین موجود اولمادیقینی ادعا ائدن فارابی نین، کیمی ده دونیانین ابدیلییینه اینانان ابن سینانین داوامچیسی ساییر. بیر منبع ده یازیلدیغینا گؤره، او، روحون اینسان بدنیندن حئیوانلارین بدنینه کئچمه سینه اینانیر، یاخود دا ائله گؤستریر کی بونا اینانیر ـ و حتی بیر دفعه پیفاقور ایتله دانیشدیغی کیمی، اودا اوزون قولاغلا صحبت ائدیر. او، آزاد فیکیرلی دیر، عینی زاماندا قرآنین ان چتین یئرلرینین دوزگون تفسیرینده چوخ ماهیردیر، چونکی ایسته نیلن عالیم بیر نوع ایلاهیاتچی دیر و بونون اوچون ایمانا احتیاج یوخدور.
آسترونومیا ، جبر و ایلاهیاتدان یورولوب دینجه لدییی زامان عمربن ابراهیم الخیامی بیرینجی، ایکینجی و دؤردونجو میصراعلاری هم قافیه اولان روباعیلر یازیر، همین روباعیلرین توپلاندیغی ان کامیل ال یازمادا اونلارین سایی بئش یوزه یاخیندیر ـ بو ایسه محصول دارلیغا خصوصی اهمیت وئریلن ایراندا (لونه و کالدئرونون دؤورونده ایسپانیادا اولدوغو کیمی) مؤللیف اوچون اصل بی آبیرچیلیق دیر .
هجری 517- جی ایلده عمر «شئی لرین بیرلییی و چوخلوغوحاققیندا» رساله نی اوخودوغو زامان اؤزونده ناسازلیق دویور و بیردن نسه حیس ائدیر. او، آیاغا دوروب بیر داها گؤرمه یه جه یی صحیفه نی نیشانلاییر و اوزونو آللاها توتور ـ او آللاها کی، هر حالدا موجوددور و عمر جبره دایر اثرینین چتین یئرلرینده اوندان کمک دیله میشدیر. ائله همین گون غروب چاغی او، وفات ائدیر. بوزامان مسلمان جغرافیا چیلارینا بللی اولمایان شمال ـ غربده کی بیر آدادا ایسه نوروئچلی لرین کرالینی دارماداغین ائتمیش ساقسلارین کرالینی نورمانلارین هئرسوقو مغلوبییته اوغرادیر.
ترقی، تنزل و چئوریلمه لرله دولو یئددی عصر کئچیر و اینگلیس ده فیتس جرالد آدلی بیر نفر دونیایا گلیر. اولا بیلر کی، او، عمر قدر عاغیللی دئییل، آمما اوندان خیلی حساس و غصه لی دیر . فیتس جرالد امین دیر کی، ادبیات اونون طالعیدیر. اودور کی هئچ نه یی دوشونمه دن تام عناد کارلیقلا اؤزونو ادبیاتا حصر ائدیر . ان یاخشی کیتابلاردان بیری سایدیغی «دن کیشوت»و دؤنه ـ دؤنه اوخویور (بو سیرایا او، شئکسپیرین و «ایستکلی قوجا» ورگیلی نین اثرلرینی ده داخیل ائدیر)، عینی زاماندا سؤز احتیاطینی زنگینلشدیرمک اوچون لغتلره مئهرینی سالیر. او آنلاییر کی قلبینده موسیقی گزدیرن هر بیر کس اولدوزلارین التقات گؤستردییی تقدیرده، حیاتی بویو اون ـ اون ایکی شئعیر یازماق ایقتیداریندادیر، لاکین اؤزو بو خیردا امتیازدان سوءاستفاده ائتمک نییتینه دوشمور . تانینمیش آداملارلا ( تئننیسون لا، کارلئیل له، دیکئنزله، تئککئرئی له ) دوستلوق ائدیر و اؤزونون بوتون تواضع کارلیغینا و مئهربانلیغینا باخمایاراق، اونلارا قطعییا قیلیقلانمیر .«ائوفرانور» آدلی کیفایت قدر ادبی دیالوگو، کالدئروندان و بؤیوک یونان فاجعه نویسلریندن بابات ترجومه لرینی چاپ ائتدیریر. ایسپانجادان فارس دیلینه کئچیب قوشلار حاققیندا « منطق الطیر» آدلی میستیک پوئمانین ترجومه سینه گیریشیر ـ بو اثرده قوشلار اؤز پادشاهلاری سیمرغون آختاریشینا چیخیرلار و یئددی وادینی آشیب اونون سارایینا چاتاندا گؤرورلر کی، اونلارین آیریلیقدا هر بیری و بوتونلوکده هامیسی سیمرغ دور.
1854- جو ایلده عمرین الیفبا سیراسی ایله دوزولموش روباعی لریندن عبارت بیر ال یازما فیتس جرالدین گؤزونه ساتاشیر. او، روباعی لردن بیر نئچه سینی لاتین دیلینه چئویریر و بیردن کشف ائدیر کی، اونلاردان اؤز داخلی قورولوشو و صبح، گول، بوبول اوبرازلاریندان توتموش گئجه و قبیر لؤوحه لرینه قدر مؤوضوع جا اینکیشافی اولان بوتؤو بیر کیتاب یاراتماق اولار. فیتس جرالد قایغی سیز و بیلدییینی ائله ین تنها بیر آدام اولاراق، اؤزونون بوتون حیاتینی بو غیرعادی و اینانیلماز نییتین گرچکله شمه سینه حصر ائدیر. 1859- جو ایلده او، «روباعیلر»ین ایلک ترجومه سینی نشر ائتدیریر، بونون آردینجا ایسه چوخلو واریانتلار و دقیقلشدیرمه لرله دیگر نشرلر مئیدانا چیخیر، و معجزه باش وئریر: آرابیر شعرله ایله نن فارس آسترونومو ایله ایسپانیادا و شرق ده یارانمیش کیتابلار آراسیندا بعضا معناسیز یئره ائشه لنن غریبه انگلیسین تصادفی گؤروشوندن نه بیرینجییه، نه ده ایکینجییه بنزه ین حئیرت آمیز بیر شاعیر دوغولور. سویین بئری یازیر کی، فیتس جرالد «عمر خیاما انگستانین ان یاخشی شاعیرلری سیراسیندا ابدی بیر یئر قازاندیرمیشدیر». بو اعجاز کار کیتابین هم رومانتیک، هم ده کلاسیک روحونو دریندن دویان چئسترتون ایسه قید ائدیرکی، اوندا «موسیقینین توتولمازلیغی و یازینین پوزولمازلیغی» بیرلیکده حیس اولونور. بعضی لری فیتس جرالدین «روباعیلر»ینی فارس عنصرلری ایله بزنمیش انگلیس پوئماسی ساییرلار. اصلینده فیتس جرالد عمرین حمایه سی آلتیندا یاراتمیش، اونون دئدیکلرینی جیلالامیش، حتی بعضی شئی لری اؤزوندن اویدورموشدور، لاکین نئجه اولورسا ـ اولسون، «روباعیلر» اورتا عصر فارسلارینین گؤزویله اوخونماغی طلب ائدیرلر.
بورادا مئتافیزیک سجییه لی احتیماللارسیز اؤتوشمک اولمور . معلوم دورکی عمر روحون بیر بدندن دیگرینه کئچمه سی باره ده پلاتونیکلرین و پیفاقورچولارین تعلیمینه اینانیردی. بیر نئچه عصر اؤتندن سونرا اونون اؤز روحو انگلیس ده جسمانی تجسومونو تاپا بیلردی کی، لاتین دیلینین تاثیرینه معروض قالمیش اوزاق گئرمان لهجه سینین کؤمیی له نیشابوردا ریاضیاتین الیندن آلدیغی ادبی طالئعینی یاشاسین . لئونلو اسحاق لوریا دئییردی کی، اؤلموش آدامین روحو تسللی تاپمایان قلبه داخیل اولوب اونو روحلاندیرا، یاخود ایستیقامتلندیره بیلر. ایستیثنا دئییل کی، عمرین روحو 1857- جی ایلده فیتس جرالدین قلبینده اؤزونه سیغیناجاق تاپمیشدیر.
«روباعیلر» دونیا تاریخینه آللاهین قوردوغو، مسکونلاشدیردیغی و سئیرائتدییی بیر صحنه کیمی باخیر. علمی دیلده پانتئیزم آدلانان بو تعلیم بئله بیر فیکیر دوغورورکی، انگلیس فارس قیافه سینده دیرچه له بیلر، چونکی اونلارین هر ایکیسی ماهیتجه همین آللاهدیر، یاخود اللاهین اؤتری اوبرازی دیر. لاکین داها دوغرو و حئیرت آمیز اولانی بودور کی، بیزیم فوق الطبیعی باره ده اویدورمالاریمیزین یئرینده چوخ واخت ایشلرین اوغورلو گئدیشی دایانیر. بولودلار بعضا داغ و یا شیر فورماسی آلیر، عینیله ادوارد فیتس جرالدین کدری و اوکسفورد داکی بودلئان کیتابخاناسینین رفینده اونودولوب قالان چهرایی حرفلی سارالمیش ورق خوشبختلیکدن شئعیره چئوریلمیشدیر.
ایسته نیلن وحدت ـ سیردیر. بیزیم قهرمانلارین ـ انگلیسله فارسین بیرلییی ایسه چوخلاریندان داها معمالی دیر. تام موختلیف اینسانلار کیمی حیاتدا اونلارینکی توتمایا دا بیلردی و اؤلوم، طالئعین اویونلاری و اوزون عصرلر لازیم اولدو کی، اونلاردان بیری دیگرینی تانیسین و ایکیسی بیرلشیب بیر شاعیر اولسون.
داوامی


text:
۱۳۲۰-نجی گونش ایلینده تبریز شهرینده آنادان اولموش «حسن دمیرچی» آذربایجان مدنیتی و ملی وارلیغی اوغروندا اوزون ایللر چالیشیب و بو یولدا مختلف اذیتلره و تضییقلره معروض قالان شخصیتلریمیز سیراسیندادیر.
اوستاد «حسن آذربایجان» اوزون ایللر آذربایجان موسیقی ساحهسینده الده ائتدیگی تجروبهلرینی اؤز شاگیردلرینه کؤچورمک مقصدی ایله «آذربایجان موسیقی مکتبی» آدلی دهیرلی کیتابینی یازمیش و اونو آذربایجان اینجه صنعت خزینهسینه بخش ائتمیشدیر.
«ایشیق» – آذربایجان ادبیات و اینجه صنعت سایتی، آذربایجانین گؤرکملی ملی شخصیتی، اجتماعی و مدنی فعالی و عؤمرونون بؤیوک بیر حصهسینی ملی وارلیغیمیز و اجتماعی – مدنی دهیرلریمیزین قورونوب ساخلانیلماسیندا صرف ائدهن اوستاد «حسن هرگلی(دمیرچی) نین ابدی آیریلیغینی آذربایجان خالقینا، مؤحترم عائله عضولرینه و دوست – تانیشلارینا باش ساغلیغی وئریر و آذربایجان اوغلونون شرفلی خاطیرهسینه «عشق اولسون!» دئییر.
۰۳/۰۴/۱۳۹۷


text:
یاشماق کتاب ائوینین یئنیجه اوخوجو آیدیتوریاسینا بوراخدیغی کتابین مؤلفی دوغما یوردوم میانامین لیریک رایحهلی قلم صاحبی حسین رزمی «یارای»ین بایاتیلار توپلوسودور.
من اونو اوخودوم؛ آخارینا قوشولدوم. سانکی اولو داغلارین اَتهییندن آخیب گلن بولاقلارین شاریلتیسی دهیدی قولاغیما؛ بوزگوشومون، قافلانتیمین نفسی توخوندو نفسیمه:
بنؤوشه بنده دوشدو
بنده، کمنده دوشدو
گونو شَهرده کئچدی
کؤلگهسی کنده دوشدو.
اوزون ایللردن بری اونوتدوغوموز گلین قیزلارین یارای-دئمیشکن بایرام گونلرینده رقص ائدیب شاقراق احوال- روحیهلی جانلاندی گؤز اؤنومده. گونو-گوزهرانی شَهرده کئچن یولونو ایتیرَن یولچولار کیمی اولدوم؛ -منده. یولوم کنده دوشن کیمی اؤزومه قاییتدیم سانکی. قوشولدوم بو کره «یارای»ین ایلهام قانادیلا یوللاندیم قوشابولاق کندینه. گنجلیییمده گزیب-دولاشدیغیم خاطرهلره یؤن آلدیم. خیال منی آلدی گؤتوردو گؤر هاردان هارالارا. او دوغما، او عزیز، او مونس گونلره قاییتدیم؛ بو کره «یارای»ین ایزیایله او احوال –روحیهنی دردیم گؤزلریمه؛ اونون آچدیغی جیغیرلا او نفسی، او تامی قوجدوم قولاریمین آراسیندا هوپدوردوم اورهییمه.
بو داغلار مئشه داغلار
دردیمی دئشه داغلار
خالقی آتش داغلاسا
بیزی بنؤوشه داغلار.
طبیعته مفتونلوق بلکه ده شاعیرلره تانریدان پایایمیش؛ درهلرین اووسونو اونلاری بوراخمیر؛ نئجه-کی، «یارای»دا بوراخمیر. او سؤز گلیشی اولسون دئیه یاخود قافیه دوزومونو دوزسون دئیه شعیر مصراعلارینا یوکلنمیر؛ اورهیینین ان دیلبر گوشهسیندن، اونون ان مونس قاتیندان یول آلیر و یازیر:
خالقی آتش داغلاسا
بیزی بنؤوشه داغلار.
یاخود بو بایاتییا بیر نظر سالاق:
بیر کؤلگه آخار گئدر
گونشی یاخار گئدر
ائوین تیکیلسین گئدن
ائویمی ییخار گئدر.
گونشی یاخیب گئدن او خیال قانادیلا دویغو بیچیمینده قلمه آلینان کؤلگه نهدیرکی، «یارای» اونو ائوینی ییخیب گئدنله فورماجا قافیه اندیرمهسه ده معناجا قافیه اندیریر؟…
هله:
ائوین تیکیلیب گئدن
ائویمی ییخار گئدر. آنلاشینداکی ایفادهده نهوار؟ بو شکایتده کی مفهومدا نه گیزلیدیر؟ مؤلفین عاغلی، ادراکی، دوشونجهسی نه دئییرسه دئسین گؤرونکی، اورهیی نهدن، یاخود هانسی ایلهامدان قیدالانیر؛ هانسی ایستکله مصراعلانیر.
اوخوجویلا مؤلف آراسیندا یارانان گیزلی کود هانسی یؤندن یول آلیر؟ هانسی معنادان کئچیر؟ هانسی دویغویا سؤیکهنیر؟ هئچ شبههسیز کی، بو کئچید یولو، بو گیزلی کودو آچماق آنلاشی هامیدا عینی اولمور. هر اوخوجودا اؤزونه مخصوص، اؤز حسّینه، اؤز اینانجینا، اؤز قاورامینا اویغون معنا کسب ائدیر؛ نه یاخشی کی، بو ائله بئلهدی. عینی اولسایدی شعیر عالمی اولان بو حس، بو دویغو کانکرئت علملر عالمی یولوندان یول آلاردی؛ اوندا ایسه بدیعی یارادیجیلیقدا بو عالمده اؤز معناسین ایتیرردی.
ادبیاتا یاخین علملردن دانیشیلیرسا، دئمک اولارکی، هله فلسفه یاخود تاریخی مثال گؤتورمک اولار؛ آذربایجانین یاش اعتباری ایله ان گنج پروفسوری «نظامی جعفر اوف» دئمیشکن: تاریخین و او جملهدن فلسفهنین دیلی قورو دیلدی هله قالسین باشقا علملره؛ ادبیاتین ایسه دیلی مونس دیلدی. بدیعی یارادیجیلیق ایسه ادبیات ژانریدیر. اصلینده شفاهی خالق ادبیات ژانری ساییلان بایاتیدا یازیلی ادبیاتیمیزا بئله کئچمیشدی. مونس، دوغما بو صنعت یولو ادبیاتیمیزین هوشئیمی سایلان آغیز ادبیاتیندان یازیلی ادبیاتیمیزا سئویله-سئویله، اوخونا-اوخونا گلهرک اؤزونه مخصوص مؤوقع کسب ائتمیشدی:
باخ شعرین آهنگینه
یئددی هیجا جنگینه
سنده قالان گؤزلرین
رنگینه باخ، رنگینه
بو مصراعلارا دوزولن دوشونجه، فیکیر مکتوب ادبیات نمایندهسینین بایاتی قورماسیندا مصراعلانان شعریدیر-دئسک یانیلماریق. جمله قورولوشو، دئییم طرزی، مرکب فیکیر- ایفادهسی بونو ثبوت ائتمکدهدیر.
بایاتینین آلتیندا «یارای»ین امضاءسیدا اولماسایدی اونون مؤلفینین مکتوب ادبیاتیمیزا عائید اولدوغو آچیق، آیدین حس اولوناردی، یاخود داها یاخین دئییم حس اولونماقدادیر.
بیزی بیزدن ائدن وار
بو یوخلوقلار نهدن وار
هر توتولان شاعیری
بیر بوراخیب گئدن وار.
بو شعرده تظاهر ائدن مفهوم، دوشونجه، فیکیر ایسه آیدین گؤستریر کی، بوغاز ادبیاتینا عائید دئییلدیر بو بایاتی. یعنی آغیزا گلن کیمی مصراعلانماییب بو صنعت اثری. فیکیر احاطهسیندن کئچیب، کؤنول بولاغیندان سو ایچیب قلمه دوشموشدور.
هر توتولان شاعیری
بیر بوراخیب گئدن وار.
اوتانجاقلیق، اوز قیزارتیسی کیمیدیر. نه ائتسن اؤزونو گؤستریر. معین موضوعلار وار کی، اونو اجتماعی فوندا ایرهلی سورمک چتین اولور؛ یاخود بئله دئییم بیزه چتین گلیر.
منجه: هر توتولان عاشیقی – بیر بوراخیب گئدن وار؛ ایفادهسی بو بایاتیدا داهادا یئرینه دوشردی. اونا گؤره کی، بو مفهوم خالق آراسیندا داها چئویک قاورانان آنلاشیدی. هر حالدا «یارای» بو صفتی شاعیره منسوب ائتدیکده هئچ ده یالنیش فیکیر ایرهلی سورمهمیشدی. شاعیری عاشیقلیک سوییهسینه قدر یوکسکده توتماق هئچ ده یالنیش ایفاده دئییلدیر. بیز ایسه «یارای»لا راضیلاشمایادا بیلمهریک.
کتابدا توپلانان بایاتیلار بیزی اؤز کئچمیشیمیزه، تاریخیمیزه، معنوی عنعنهلریمیزه سسلهمکده، اؤزوموزه قایتارماقدا گؤزهل، مونس بیر چاغریشدی؛ منجه کئچمیشیمیزه چکه-چکه گلهجهییمیزه سسلهمکدی. بو چاغریش اصلینده بیزده آپ-آیدین مثبت تأثیر بوراخمیشدیر دئمهیه بیلمهرم.
بیزیم اینانجیمیزین فونوندا گلین قوشولاق «یارای»ین بایاتی چلنگینه:
بو یاغیش، یا تردیمی؟
گؤز یاشی بیتردیمی؟
اؤز دوردوغو یئرینده
آدامدا ایتردیمی؟
بو بایاتیدا بیرینجی مصراع ایله ایکینجی مصراع آراسیندا باغلیلیق فیکیر اعتباری ایله تام معنادا اوست-اوستده دوشمهسه ده اوچونجو مصراعایله دؤردونجو مصراع آراسینداکی، مصافه اولدوقجا سیخ بیر-بیری ایله باغلیدیر. سانکی ایکی مصراع دئییل فیکیر بیر مصراعدا تقدیم اولونماقدادیر. بیرینجی مصراع ایله ایکینجی مصراع آغیز ادبیاتی فونوندا قلمه آلینسادا اوچونجو مصراع ایله دؤردونجو مصراعلار تام مکتوب ادبیاتیمیزا اویغون شکیللنمیشدیر. بو ایسه یارادیجی انسانین یارادیجیلیق قابلیتینی نمایش ائتدیرمکدهدیر.
اؤز دوردوغو یئرینده
آدامدا ایتردیمی؟
بو ایکی مصراعدا گئدن فیکیر او قدر اؤز یئرینده، او قدر آیدین و او قدر مکمّل دئییم طرزی تاپمیشدیر کی، حاقیندا اوزون اوزادیجی سؤز یازماغا شرایط یاراتماقدادیر. شاعیر «یارای»ایسه بو قدر گئنیش احاطهسی اولان دوشونجهنی ایکی مصراعدا تقدیم ائتمیشدیر.
آرزولاردیم، سیزده منیم کیمی بو بایاتی چلنگینی اوخویاسینیز؛ اونون آخارینا قوشولاسینیز. بیزیم اولو داغلارین اتهییندن آخان بولاقلارین صاف، دورو، شفاف شاریلتیسینی دینلهیهسینیز؛ بوزگوشومون، قافلانتیمین نفسینی حس ائدهسینیز. نییه کی، بو بایاتیلارین احاطه دایرهسی بیزیم میانامیزدان کئچیر؛ شاعیر «یارای»ایسه اونون لیریک دوشونجهلی یارادیجی صنعتکار اوغلودور کی، بو کتابی بیزه ارمغان ائتمیشدیر.
کتابین عرصهیه گلمهسینده اَمهیی اولان علی محمد بیانییه ایشیق اوزو گؤرمهسینده ترتیبچی اولدوغونا گؤره؛ جمیله خانیم رضائییه و او جملهدن محمدعلی قرهداغییه منّتدارلیغیمی بیلدیریر؛ یاشماق کتاب ائوینه ایسه تشکرلریمی و شوکرانلیغیمی بیلدیرمک ایستردیم.
سوندا ایسه قلم دوستوم حسین رزمی «یارای»یا قلمین آخارلی، دوشونجهن ایناملی، اورهیین ایسه وطن دویغولو اولسون! دئیردیم.
یولون آچیق اولسون قارداشیم.


text:
دوشونجه کاسیبلیغی شعرلریمیزده
سحرخیاوی
بو گونلر، گونئی آذربایجاندا ادبی توپلوم نثر قونوسوندا کاسیب اولسادا، شوکورلر بوللو-سوللو شعری، شاعری وار. بو شعرلر اولسون کی چئشیدلی کاناللاردان، قوروپلاردان یا خود شاعرلرین اؤزل کاناللاریندان یاییلیر. من بو شعرلری اوخودوقجا، بو شعرلرین چوخوندا «دوشونجه کاسیبلیغینی»دویموشام. یانی بو شعر آدلانان یازیلارین چوخو مفکورهسیزدیر. بو محدود وطن و چوخلوق سئوگی قونودا یازیلان شعرلر، تیکرار سؤزلر، بعضن شعریتی اولمایان صیرف نظملر نه دئمک ایستهییرلر مخاطبه؟! فیکره سالا بیلیرمی مخاطبی؟! اونو آیدین بیر گلهجهیه حاضیرلاییرمی؟! مگر ادبیات هئچ اولماسا یاخشیلیقلاری اینسان اوغلونا خاطیرلاتماق و اونو یاخشی بیر یاشام یئر اوزونده یاراتماغا فیکرینه سالان دئییلمی؟!
سیزجه واختی اولماییب حتا وطن و سئوگی یا خود آنا قونولارینادا باشقا بیر آچیدان باخاق؟ باشقا و یئنی سوزلریله اونلاری توصیف ائدهک؟
سیزجه گونئی آذربایجاندا بو قدر شاعردن نئچه شاعرین اؤزونه مخصوص امضاسی و شعر دیلی وار؟! نئچه شاعرین آدینی شعرینین آلتیندا گؤرمهمیش دئیه بیلریک بو شعر فلان شاعردندیر؟! هامیسی بیربیرینه اوخشار، چئینهنیب چوروموش سؤزلر نه آنلاتیر بیزه؟!
گلین اؤزوموزو آلداتمایاق. زامان-زامان یاشایان و پارلاقلیغلارینی زامان توزو بورومهین شاعرلر و یازارلار اونلار اولوبلار کی اؤزلرینه مخصوص دیللری، سبکلری و یارادیجیقلاری اولوب. اؤزگهلری ناشی-ناشی یامسیلایان یا خود اؤزونه سبکی امضاسی اولمایان شاعر-یازار اؤزوده یازیسی یا شعریله بیرگه یا خود اؤلوموندن قاباق اؤلمهلیدیر.
یازار-شاعر بوتون دورانلاردا یاشاماق و قالارقی اولماق اوچون گرکدیر:
۱- یازیلاری دونیا باخیشلی اولسون. یانی رنگ، نژاد، دیل و….دن فارغ بوتون اینسانلار اوچون یازیلسین و بوتون اینسانلارین دغدغهلری اونلاردا دئییلسین.
۲- یازی-شعرلر درین دوشونجه اساسدا یازیلسین. یانی درین بیر فیکیره آرخالانسین و اینسانلاری یاخشی دونیا یاراتماغا فیکره سالسین.
۳- اسکی قونولارادا یئنی آچیدان باخیلسین.
۴- بو قدر آغزیمیزی هاوایا آچیب یازماق یئرینه و تیکرار-تیکرار سؤزلری پایلاشماق یئرینه بیرآز دیل قفسه قویوب، آرتیق آذربایجان، ایران و دونیا ادبیاتینی مطالعه ائلهییب سوکوتو تمرین ائدک. باشقا عبارتله اون اوخویوب، بیر یازاق.
۵- شعریله بیرگه نثره ده چالیشاق. نثریمیز گونئی آذربایجاندا چوخ جانسیزدیر.
بو توصیهلری اؤنجه اؤزوم اوچون، سونرا باشقا قلمداشلارا اونری وئریرم. حؤرمتله


text:
۲۴ دسامبر
۲۴ دسامبر:
- ۱۱۴۴ - موصول آتابگی عمادالدین زنگی اۇرفانی تۇتاراق اورفا کوْنتلوغونا سوْن وئرمیشدیر.
- ۱۶۳۸ - عثمانلی دؤولتی بغدادی اله کئچیرمیشدیر.
- ۱۷۹۰ - رۇس قوْشونو ایزماییل قالاسینی تۆرکلردن آلمیشدیر.
- ۱۸۲۵ - روْس تزاری بیرینجی نیکولاری تخته چیخمیشدیر.
- ۱۹۲۴ - آلبانی جومهوریسی یارادیلمیشدیر.
- ۱۹۴۳ - شوروی قوْشونلاری اوکرایندا آلمان-فاشیست قوْشونلارینا قارشی عکس حملهیه کئچمیشدیر.
- ۱۹۵۱ - لیبی ایتالیادان باغیمسیزلیغینی اعلان ائتمیشدیر.
- ۱۹۶۳ - ت.ر.ت قانونو قبول ائدیلمیشدیر.
- ۱۹۶۶ - شوروینین «لونا ۱۳» فضایی گمیسی آی اۆزونه اۇغورلو ائنیش ائتمیشدیر.
- ۱۹۹۴ - جومهوریت خالق حزبی و سوسیال دموکراتیک خالقچی حزبی بیرلشمه قراری آلدی.


text:
تورکیه ده اوچاق فابریکه سی تاریخچه سی حقیده قیسقه معلومات
تورکیه ده اوچاق فابریکه سی نینگ میلادی 1926- ییلده قوریلگن لیگی نی بیله سیز می؟
جمهوریت نینگ اعلان ایتیلیشی آرتیدن تورکیه ده برچه ساحه لر بوییچه مثبت ینگیلیک لر یوز بیره باشله دی. اوشبو ساحه لردن بیری ایسه هواچیلیک ساحه سیدن عبارت بولدی. مصطفی کمال اتاتورک تورکیه ده هواچیلیک نینگ رواجله نیشی گه کتته اهمیت بیرماقده ایدی. میلادی 1925- ییل 7- سپتامبرده وزیرلر کینگشی نینگ قراری بیلن 3,5 میلیون تورک لیره سی سرمایه سی بولگن بیر شرکت قوریلدی. اوشبو شرکت نینگ 51 فایزلیک حصه سی تورکیه جمهوریتی ملی مدافعه وزیرلیگی و قالگن 49 فایزلیک بولیمی ایسه آلمان نینگ Junkers اوچاق فابریکه سی گه عاید ایدی. قیصری ده گی اوچاق فابریکه سی اوچون کیره کلی بولگن مواد آلمان دن کیتیریلدی. میلادی 1926- ییل 6- اکتوبر کونی دولت مراسمی بیلن آچیلگن فابریکه, 6 هنگر ده 50 تورک و 120 نفر آلمان ایشچی بیلن تولید فعالیت لری گه باشله دی. فابریکه قوریلگن پیتده دنیا نینگ اینگ کتته اوچاق فابریکه لری دن بیری ایدی.
قوریلیشی دن ایککی ییل کیین آلمان شرکتی, حصه لری نی تورک هوا اداره سی گه تاپشیردی و فابریکه معلوم بیر مدت اوز فعالیتی نی توخته تیب قویدی. میلادی 1930- ییلده قیته آچیلگن قیصری اوچاق فابریکه سیده میلادی 1942- ییل گه قدر توپلم 212 اوچاق ایشلب چیقاریلدی. میلادی 1940- ییل لرده امریکا قوشمه ایالتلری نینگ تورکیه گه قیلگن مارشال یاردم لری نینگ هم تاثیری بیلن اوچاق فابریکه سی نینگ تولید فعالیت لری توخته دی, کیین ایسه مذکور فابریکه, هوا اکمال و مراقبت مرکزی گه ایلنتیریلدی.
علاقه لی ینگی لیکلر
اردوغان: تورک عیال لر مقتاوگه سزاوار ایشلر قیلماقده
جمهوررئیس اردوغان دهقان, سپورتچی و صنعتچی عیال لر بیلن صحبت قیلدی
تورکیه ده 115 میلیون 255 مینگ دوز دن آرتیق کرونا واکسینی تزریق ایتیلدی
اوشبو مطلب نی تورکیه جمهوریتی ساغلیق نی سقلش وزیرلیگی بیلدیردی


text:
رکس تیلرسون
رکس واین تیلرسون (اینگیلیسجه. Rex Wayne Tillerson، دوغوم گونو 1952 مارس آیی نین 23جو گونو،ویچیتا فالس، تگزاس) بیر آمریکالی موهندیس و آلوئر آدامی دیر. رکس تیلرسون ، سهام دَیَرینه گؤره دونیانین آلتیجی شیرکتی اکسون موبیل نفت شیرکتی نین هیات مودیره سی نین باشچی سی اولاراق، بۇ شیرکتین آپاریجی مودورو (مدیر عامل) دور.
تیلرسون 2010 دان 2012 ایلینه قدر آمریکا اؤنجول اوغلانلار (Boy Scouts of America) تشکیلاتینین میلّی رئیسی اوْلوب.
2016 دسامبر 13جو گونونده آمریکانین سئچیلمیش جومهور رئیسی دونالد ترامپ اعلام ائله دی، رکس واین تیلرسونو خاریج ایشلر وزیری (Secretary of State) کاندیدی اولاراق سئچمیشدیر.
قایناق[دَییشدیر]
- اینگیلیسجه ویکی پدیا صفحه سی


text:
Oct 14, 2016
دانکو’نون آليشان اورهگى - (قيساديلميش واريانت)
ماکسيم گورکى - عرب اليفباسينا کؤچوروب و اويغونلاشديران: آران
"هئچبير شئى ياپمايان، هئچ بير شئى الده ائده بيلمز" آ
دونيانين اوزاق بير اوجوندا، چوخ اسکي زامانلاردا بير خالق ياشاردى. بو خالقين ياشاديغي توپراقلارين بير ياني بؤيوک بير بوزقيرليق و بيرى يانى ايسه کئچيت وئرمز اورمانلارلا آرايا آلينميشدير. بو اينسانلار ساغلام، گوجلو، اورهکلى کيشيلر ايديلر. يالنيز، گونلردن بير گون هر شئى دگيشدى، چتين گونلر باشلادى. هارادان گلديکلرى بللى اولمايان يابانچى آداملار، يئرلى خالقى اورمانلارا سوروب يئرلريندن چيخارديلار.
قوجامان اورمان اولدوقجا ياشلي و اسکى ايدى. ايچي باتاقليقلارلا دولو و چوخ قارانليق ايدى.گؤى اوزوندن اورمانا باخابيلسهيدين اورمان، آغاج داللارينين بيربيرلرينه دولاشيب هؤرولمهسى اوزوندن اونلارى سئچمک اولمازدى. گونش ايشينلارى آغاج داللارى و ياپراقلارى آراسيندان کئچنمزدى، کئچيب باتاقليقلارا اولاشديغيندا ايسه چوخ پيس قوخولار اولوشوردو. اورمانا گلمهلى اولان يئرلى خالق بو قوخويا دايانابيلمهييب بيربيرىنين آردينجا اؤلوردولر. قادينلار، اوشاقلار قان آغلارديلار، آتالار و ارلر کدر اوزوندن دايم فيکير دالميش ايديلر.
خالقين قورتولماق اوچون ايکي يولو وار ايدى. بيرينجي يول آرخالاريندايدى، اورادا کؤتو و گوجلو دوشمانلار يئر سالميش ايدى. ايکينجي يول ايسه اؤنلرينده اولان دؤرد دؤورهسى باتلاق و کؤکلرى چامورا ساپلانميش دئو آغاجلاري اولان اورماندان کئچيب گئتمک ايدى. گئجه گوندوز قارانليغا، سوسقونلوغا بورونموش، يئل اسنده بوغوق اوغولتولارين سسينى قايتاران اورمان، گئنيش و ايشيق بوزقيرلارا آليشميش اولان يئرلى خالقى اؤزوندن ائديردى، بئزديرير و اوميدسيزليگه يووارلاديردى. گونلر بئله کئچيردى.
بوتون چتينليکلره باخماياراق، بونلار گوجلو اينسانلار ايديلر. زور ايله توپراقلارينا گيرن اولسايدى، تجاووز ائدنلرله اؤلوم قاليم (ديريم) ساواشينا گيره بيلرديلر. تکى، ساواشدا اؤلمک ايستهميرديلر. دونيادان گئتميشلردن اونلارا بير سيرا تاپشيريقلار وئريلميشدير. اؤلورلرسه تاپشيريقلارى دا اؤزلريله بيرليکده يوخ اولوب گئدهجک ايدى. دؤزومله گؤزلهييرديلر. سورکلي دوشونوردولر. دوشونمکدن يورولور، ايچلريندهکى اوميدسيزليک، قورخولارينى بؤيودور و روحلارينى ائله کئچيريردى. پيس قوخولارا داياناماييب اؤلنلرين آرديندان سسلنن قورخو دولو آغيتلار يوکسليردى. کيمسه گيديب آزادليقلاريئنى دوشمانا تسليم ائتمک، کؤله اولماق ايستهميردى.
بو سيرادا دانکو آديندا بيرى چيخدى اورتايا و هامينى تک باشينا قورتاردى. اينسانلارا بئله دئدى:
"آرخاداشلار. دوشونوب دورماقلا يولداکي قايالار يئريندن اويناديلا بيلمز. هئچ نه ائتمهين، هئچ نه ده ائلده ائده بيلمز، هئچ يئره چاتماز. نهيه بوتون گوجوموزو، دوشونمکله، اوزولمکله بوشو بوشونا هدر وئريريک. هايدى! قالخين آياغا. دوشک يولا! بو آشيلماز اورمانى ياريب گئچک. دونيادا هر نهيين بير سونو واردير. گئدک آرخاداشلار. هايدى!"
دانکويا باخديلار. دانکونون ايگى و اورهکلي بيريسي اولدوغونو گؤردولر. دانکونو اؤزلرينه قلاووز (يول گؤسترن) سئچديلر. دانکونون آرديندان يولانديلار، چونکو اونا اينانميشديلار.
قارانليقدا يول گئتمک چتين ايدى. باتلاقلاردا بوغولوردولار. هر يانى آغاجلار، آغاجلارين بوتاقلارى و داللارى ساريميشدى. آغاج کؤکلرى توپراغين اوزرينده اوزانيميشدى، آياقلارينا دولاشيب اونلارى سارسيديردى. آدديم باشى تر تؤکور، قان ايچينده يورقونلوقلا يول تاپداييرديلار. يئريش چوخ اوزون سورموشدو. اورمان سيخلاشير، اينسانلار آزاليردى. دئگينمگه و گيلئيلنمگه باشلاميشلار، تجروبهسيز بير گنجين آردينا دوشمهلريندن، هارايا گئتديکلرينى بيلمديکلريندن دولايى. دانکو ايسه گوجلو و توکنمز بير اينانجلا اؤنده ايرهلى يورويوردو.
گؤک گورولتولارىنين قولاقلارى باتيرديغى، ايلديريملارين شاخديغى بير آندا يورقون اينسانلار اومودسوزجا يورويورلر، دانکويا قارشي عصبىلنميشديلر. دانکويو سوچلاماغا باشلاديلار. اونلارا ضرر وئرن بير کيمسه اولدوغونو، اونو اؤلدورجکلرينى دانکويا سؤيلهديلر.
"سيز اؤزونوز ايستهدينيز، من ده سيزى بورالارا گتيرديم. سيزلره يول گؤسترهجگيمه سؤز وئرديم. سؤزومده ده دوردوم. سيزلر نئجه؟ اؤز قورتولوشونوز اوچون نه ائتدينيز؟ يالنيزجا يورودونوز. اوزون يوللار اوچون گوجونوزو ساخلايا بيلمهدينيز. يالنيزجا قويون سوروسو کيمى يورودونوز، يورودونوز."
دانکو، قورتارمايا چاليشديغى، اونو اؤلدورمک ايستهين اينسانلارا باخدى، هاميسينين اؤزلريندن چيخماسينى، بير جاناوارا دؤنمهسينى گؤردو. چئورهسيني ساران بو اينسانلارين اوزلرينده هئچ بير سويلو و نجيب گؤرونوشه راستلاشمادى. اينجيکليدن آجيشيردى و حيرصدن باغرى قارالميشدى. يالنيز اينسانلارا اولان سونسوز سئوگيسى اوزوندن اؤفکهسى بير آندا ياتيشدى. اينسانلارى سئويردى، اونلاري قورتارماق ايستهييردى. دانکونو اؤلدورمک ايستهين اينسانلار چئورهسيني سارمايا باشلاديلار. دانکونون اؤرگى آلوولاندى، ايچيني بير حوزن بورودو.
اورماندا گؤک گورولتوسو قولاق باتيريردى، شيمشکلر چاخير، سؤکولموش سو تولوغوندان آخان کيمى، ياغمور ياغيردى. اينسانلارا باغيردي و بيردن کؤکسونو اللري ايله ييرتاراق اورهگينى قوپاريب چيخاردى، باشينين اوستونه قالديردى. گونشدن داها پارلاق بير اورهک الينده توتموشدو، گؤز قاماشديران بير ايشيق اورمانا ساچيلدى. اينسانلار چاشقينليقدان دونوب داش کيمى دوردوقلارى يئرده قالميشديلار. دانکو ايرهلىيه کئچدى، اينسانلارا يورومهلرينى سؤيلهدي. يولا دوشدولر...
چوخ يول گئديب آز دايانديلار، يورودولر، يورودولر...
و بيردن، اورمان سونا يئتدى. گونش اينسانلارين اوزلرينه ايشيق ساچيب پارلادي، تميز هاوا دولدو جيگرلرينه. بؤيوک بير بوزقيرا گليب چاتميشديلار. آخشام اوستو گون باتان چاغىنين شؤوقى آخان چايين اوزونه دوشوب اونو دانکونون يارالى اورگى و سؤکوک کؤکسونده آخان سيجاق قان کيمى قيرميزى بوياميشدى.
ايگيت دانکو، قارشيسينداکى گئنيش بوزقيرا غورورلا باخدى، آزاد توپراغا باخدى و گولومسهدى. سونرا يئره دوشوب جان وئردى.
اينسانلار سئوينچ و اومودلا دولويدولار. دانکونون اؤلومونو بئله فرق ائتمهديلر. اونون يانيندا، يئردهکى اورگينى ده گؤرمهديلر. يالنيزجا، ايچلريندن بيريسى بونو گؤردو، نهدنسه قورخاراق، آياغييلا باستى بو اونورلو اورگين اوستونه. اورهک آليشيب قيغيلجيملار ساچاراق يانيب سؤندو.
عرب اليفباسينا کؤچوروب و اويغونلاشديران: آران


text:
ابوالهول
ابوالهول عربجه سؤزدور یانی قورخو آتاسی. میصرین اسکی تاریخینده بیر افسانه، بیر دؤو و بیر قورخولو کیمسهدیر. کلهسی خانیم، تنهسی آسلان، آیاقلاری اینک و قارتال کیمی قاناتلاری اولور. بو افسانهده ابوالهول تاپماجا سوروشوب و هر کیمسه او تاپماجانی بیلمیر اونو اؤلدورور. ابوالهول گونشدن بیر سیمگهدیر. بؤیوک ابوالهول مجسمهسی جیزه درهسینده 20 مئتیر اوجالیغی و یئتمیش مئتیر اوزونلوغودور.
اسفنکس
یونانجا اسفیگا و لاتین دیلینده اسفنیکس همان ابوالهولدور. یونانلی و میصرلی ایشلرده بو مجسمهدن چوخلو دوزلیب. بابل و آسورهلر تاریخینده و هیتیلر یوردوندا او مجسمهدن چوخ گؤزه چارپیر.


text:
کورهسلهلشمه
کوره سللشمه یاقلوباللاشما — فرانسهجه: qlobal فارسجا: جهانیشدن - علمی ادبیاتلاردا ۲۰. یوز ایلین ایکینجی یاریسیندان سوْنرا دۆنیا میقیاسیندا باش وئرن اساسی پروسسلری ایضاح ائتمک اۆچون "قلوباللاشما" ایصطیلاحیندن ایلک دفعه ۱۹۶۷-جی ایلده ایستیفاده ائدیلدیی بیلدیریلیر. چاغداش آنلامدا ایصطیلاح کیمی ایسه "قلوباللاشما" ۱۹۸۰-جی ایللرین اوْرتالاریندا دؤورییهیه بوراخیلمیش. قلوباللاشما لوغتینین مئیدانا گلمهسینی پروْفسور تودور لویتین آدی ایله باغلاییرلار.
قلوباللاشمانین ایلک دقیق ایشلهنمیش نظری موْدللری ۱۹۸۰-۱۹۹۰-جی ایللرده اوْرتایا قۇیولموشدور.
قایناقلار[دَییشدیر]
قارداش پروژهلرده کورهسلهلشمه گؤره داها آرتیق بیلگیلر تاپابیلرسینیز.


text:
قان دوشهجک
نه بیلیردیم سنی سئوسَم شَهَره قان دوشهجک؟
بو گئجه عزرائیلین گؤیلونه بیر جان دوشهجک
کسیرم اؤز باشیمی، سن گلهجکدین بو سئری!
من بیلیردیم کی سنین گؤیلونه قوربان دوشهجک
اورهییم سئوگیمیزین داللاری اوستونده کی نار
داشینی سئلبهلهییب قلبیمه وورسان دوشهجک
ائله اوّل گونو باخدیقدا دوشوندوم یازیمی
گؤزلرین ایچره منیم شانسیما زیندان دوشهجک
نه بیلیردیم بو دؤنه دار کوچهزین آغزیندا
قیریلیب اللریمیز دیغلایاجاق، یان دوشهجک
قاناجاقسیز اوشاغام کی گؤزون اوستومده دئییل
داغینین ایچره ایتیبدیر، اوچورومدان دوشهجک
اورهیین پای کیمی دوشموش خیابانلار ایچینه
نه بیلیردیم سنی سئوسَم شَهَره قان دوشه جک؟!
ایلقار موذن زاده


text:
پوشک (اویون)
پوشک (چؤپ) - آذربایجاندا ان چوخ یازقاباغی (بایرامقاباغی) گونلرده، ائلجه ده دیگر واختلاردا، اساساً اوشاق و گنجلر آراسیندا، گئنیش شکیلده اوینانیلان قدیم اویونلاریندان بیریدیر.
عومومی معلومات[دَییشدیر]
نوروز بایرامی گونلرینده اوینانیلان اویونلاردا باشچی و اویونچولاری تعیین ائتمک واسیطهسی. پوشک اۆچون چؤپ، دمیر پول، آشیق و س. نسنهلردن، ائلجه ده سؤزدن ایستیفاده اولونور.
اویونون قایدالاری[دَییشدیر]
اوشاقلار محلّه، حَیط مئیدانچالارینا توپلاشیرلار. موعیّن بیر اویون، میثال اۆچون، "گیزلن قاچ" اویونو اویناماق ایستهییرلر. بس اویونو کیم باشلامالی، گؤزلرینی کیم یوممالی، گیزلننلری کیم تاپمالیدیر؟ بونون اۆچون چوخسایلی نومونهلردن اوخوماقلا همین اویونچونو موعیّنلشدیریرلر:
موتال-موتال،
ترسه موتال.
یاغ آتار،
قایماق توتار.
آغ قوشوم،
آغ آرچینیم.
گؤی قوشوم،
گؤیرچینیم.
قارغا قارا،
دورنا هارا...
چیلمه چیلیک،
بیرجه املیک.
قمبر چاریق،
بیز ده واریق.
امرهقولو
یوخدو پولو.
وور ناغارا،
چیخ قیراغا.
اویونچولارین سایی قدر بو پوشک آتما سؤیلهمهسی دئییلیر. "چیخ قیراغا" هانسی اویونچویا دئییلیرسه، او، گیزلننلر سیراسینا کئچیر. سونا قالان گؤزلرینی یوموب تعیین اولونموش مرهده دورور.
قایناق[دَییشدیر]
• نوروز بایرامی انسکلوپدیاسی. باکی-2008 (شرق-غرب). ص.154.


text:
تام چایی
تام چایی (اینگیلیسجه: Tom River، فارسجا: رود تام ، آلمانجا: Tom (Ob) ، ایتالیاجا: Tom (rivière) ، آنادوْلو تۆرکجهسیجه: Tom (akarsu) ، روسجا: ToMb (пpиTok Oби)) روسیه اؤلکهسینده یئرلشن بیر چای. اۇزونلوغو۸۲۷ کیلومتر دیر. و اوب چایینا تؤکولور.
بیرده باخ[دَییشدیر]
ائشیک باغلانتیلار[دَییشدیر]
قارداش پروژهلرده تام چایی گؤره داها آرتیق بیلگیلر تاپابیلرسینیز.
قایناقلار[دَییشدیر]
اینگیلیسجه ویکیپدیاسینین ایشلدنلری طرفیندن یارانمیش«Tom River»، مقالهسیندن گؤتورولوبدور. (۲۲ جولای ۲۰۱۷ تاریخینده یوْخلانیلیبدیر).


text:
بیرلشمیش عرب جومهوریتی
بیرلشمیش عرب جومهوریتی (اینگیلیسجه: United Arab Republic، فارسجا: جمهوری متحد عربی ، عربجه: الجمهورية العربية المتحدة ، فرانسهجه: République arabe unie ، آلمانجا: Vereinigte Arabische Republik ، ایتالیاجا: Repubblica Araba Unita ، روسجا: OбъeдиHëHHaя Apaбckaя Pecпyблиka) آفریقادا بیر اسکی دؤولت. و عرب دیلی رسمی دیلیدی. بیرلشمیش عرب جومهوریتی 1958 میلادی ایلینده قۇرولدو و 1961 میلادی ایلینده داغیلدی.
گؤرونتولردَییشدیر
بیرده باخدَییشدیر
قایناقلاردَییشدیر
- اینگلیسیجه ویکی پدیا


text:
ایران خزر دنیزینده مانور ائتدی
مانورون تخمیناً ۷۷ مین مربع کیلومترلیک گئنیش بیر ساحهده گرچکلشدیریلدیگی ایفاده ائدیلدی
ایران، خزر دنیزینده دنیز و هاوا بیریملرینین ایشتیراکییلا گئنیش بیر حربی مانور ائتدی.
ایران دؤولت تلویزیونونون خبرینه گؤره، خزر دنیزینده تشکیل ائدیلهن "سوردورولهبیلیر امنیت ۱۴۰۰" مانورونا دنیز و هاوا گوجلرینه عاید اوچاقلار، هلیکوپترلر و انسانسیز هاوا آراجلاری داخیل اولماق اوزره مختلف بیریملر قاتیلدی.
مانورون تخمیناً ۷۷ مین مربع کیلومترلیک گئنیش بیر ساحهده گرچکلشدیریلدیگی ایفاده ائدیلدی.
مانوردا، ساوونما و سالدیرما سناریولاری اجرا ائدیلرک، موشک سکولاری و الکترونیک ساواش سیستملرینین تست ائدیلدیگی قید ائدیلدی.
ایلگیلیلی خبرلر
قندهاردا مسجیده بومبالی سالدیری
شیعهلره عاید امام بارگاه فاطمیه مسجیدینده، جمعه نامازی قیلینارکهن انتحار سالدیریسی گرچکلشدیریلدی
سوریهنین قوزئیینده ۱۶ تروریست ائتکیسیز حالا گتیریلدی
فرات قالخانی بؤلگهسینده سون بئش گونده ۱۳، باریش بولاغی بؤلگهسینده ۳ تروریست ضررسیزلشدیریلدی


text:
ابوالقاسم نباتی
سید ابوالقاسم نباتی، (1812-1873) — 19-جو عصر ایران آذربایجانینین ادبیاتینین نمایندهسی. حیات و یارادیجیلیغی ایله باغلی موختلیف ضدیتلی فیکیرلر وار.[۱]
یاشاییشی[دَییشدیر]
ابولقاسم نباتی ایران آذربایجانین قاراداغ ویلایتینین دیزمار ماحالینین اوشتبین (اوشتیبین) قصبهسینده روحانی عائلهسینده آنادان اوْلموشدور. اونون اصلی قدیم دؤورلردن بری عربیستاندا، ایراندا و آذربایجاندا گئنیش یاییلمیش نباتیلر طایفالارینداندیر. آتاسی سید میر یحیی مؤحترم اوشتبینده و یاخین کندلرده درویشلیک ائدیر، موختلیف ایسلامی عقیدهلری یاییردی. نباتی ایلک تحصیلینی آتاسیندان آلمیش، کلاسیک پوئزیانی، خصوصیله حافظ یارادیجیلیغینی و شرق تصوف ایدئیالارینی دریندن اؤیرنمیشدیر. یئنییئتمه چاغلاریندان آتاسینا قوشولوب قلندرلیک ائدن نباتی آذربایجانین چوخ یئرلرینی پییادا گزیب دولاشمیشدیر. شعرلریندکی بیوقرافیک ایشارهلردن معلوم اولور او، قاراداغدان باشقا قاراباغدا-عسگراندا، آغدامدا، هیندارخدا و موغاندا، سالیاندا، لنکراندا، تبریزده، خوراساندا اوْلموش، بۇ یئرلرین ادبی-مدنی حیاتی ایله ماراقلانمیشدیر.
نباتی 1873-جو ایلده اوشتبینده وفات ائتمیش و اورادا کند قبریستانلیغیندا دفن ائدیلمیشدیر.
نباتينين پئشهسي[دَییشدیر]
نباتي حاققيندا يازي يازانلارين بير چوخو دئييرلر كي نباتي مالدارليق ايشيله مشغول اولارميش. اونون خان چوبان تخلص سئچمگينيده، پئشهسي ايله باغلي بيليرلر. «ابوالفضل حسيني» آشاغيداكي شعره استناد ائدرك، اونون، مطلق چوبان اوْلدوغونو اؤنه سورور:
قويونو يوز ائيلهديم بۇ چؤلده قيشلاق ائتمنم، زينت ملكِ موغان، اولتاني گؤزلر گؤزلريم.
نباتی تخلوصو[دَییشدیر]
سيد ابوالقاسم نباتيدن قاباق بۇ تخلّصو سئچن باشقا شاعيرلرده وارديرلار. او جملهدن هيجري اونونجو عصرده ياشايان «نباتي تبريزي» آدلي شاعيريميزين آدي، تحفهي سامي تذكرهسينده گئدير. «سام ميرزا»، اوندان بۇ بئيتيده نقل ائدير:
از هواي آن لب شيرين، نباتي روز و شب، چون مگس خود را درون شهد ناب انداخته.
سفرلری[دَییشدیر]
نباتينين شعرلريندن، اونون سفر اهلي اوْلدوغو آيدينلاشير. قاراداغ و آذربايجانين بير چوخ كندلري و شهرلريني گزميشدير. اوشتوبون اطرافي و ديزمار ماحاليندان علاوه، آغدام، لنكران، ساليان و سائره يئرلره گئتميشدير. خوراسان و تبريزده هابئله اردبيلدهده اوْلموشدور. ولاكين تبريز و يا اردبيلده هانسي زامان و نئچه ايل دايانديغيندان هلهليك خبريميز يوخدور.[۲]
اوشتوبین[دَییشدیر]
اوشتوبین كندي آراز چايي ياخينليغيندا، قولان و هئراز كندلري يانيندا ايكي داغ آراسيندا و بير بؤيوك قايا أوزهرينده تيكيلميشدير. كند اهلي اسكي زامانلاردان باغدارليق و مالدارليق پئشهلري ايله مشغول اوْلموشلار. حال حاضيردا هئراز كندي داغيلميشدير و يئرلرينه أوشتوبین اهاليسي صاحيب چيخميشلار. اوشتوبین كندي مزارليغيندا، مرمردن يونولموش باش داشلاري واردير. اونلارين ايچيندن «خواجه ملك» مزاري باش داشي أوزهرينه 843 هـ . و «خواجه احمد» باش داشي أوزهرينه 976 هـ . تاريخلري اوخونماقدادير.
یارادیجیلیغی[دَییشدیر]
دکتر حسین محمدزاده صدیقین نباتی نین یارادیجیلیغی بارهسینده بئله دئییر:
«نباتي اؤز ياراديجيليغيندا هم رسمي كلاسيك ادبي مكتبينه باغليليق گؤسترير و همده شيفاهي ادبياتيميز و عاشيق ادبياتي يولون تعقيب ائدير. كلاسيك مكتبه باغلي، قصيده، غزل، مخمس، مسدس، مستزاد، ترجيع بند، روباعي و دوبئيتي يازميشدير. شيفاهي ادبيات ساحهسينده ايسه قوشما، گرايلي، بئشليك و تجنيس قلمه آلميشدير. كلاسيك ديليندهده شيفاهي ادبيات ديلينين تأثيري گؤرسنير، غزللري، باشقا شاعيرلرين غزللرينه نيسبت، چوخ ساده ديل ايله يازيلميشدير. قافيه و وزن عيبلريده چوخ آز گؤزه دگير. غزللرينده أن بؤيوك غم، هيجران و آيريليق غميدير.»
نباتي عاشيق شعري ايله تانيش اوْلان بير اديبدير. اونون ديوانينين ياريسي عاشيق شعرلري نوعوندادير. او دور كي ياراديجيليغي گلهجك عاشيق ادبياتيندا تأثير بوراخميشدير. عاشيقلار اونون حاققيندا نباتي و خان چوبان آدلي ايكي دستان قوشموشلار. بۇ ايكي دستانين ياراديلماسي، عاشيقلار طرفيندن اونا بسلنن حؤرمت علامتيدير. [۳]
یارادیجیلیغی[دَییشدیر]
نباتی "مجنون"، "مجنونشاه"، "خانچوبانی" تخلصلری ایله یازمیشدیر. او، هم کلاسیک شرق، هم ده آشیق شعری طرزینده اوریجینال اثرلر یاراتمیشدیر. یارادیجیلیغیندا قوشما، تجنیس، گرایلی، غزل (قزل)، چارپا، بحری-طویل کیمی ژانرلارا یئر وئرمیشدیر. 400 بئیته یاخین شعری ایلک دفعه 1845-جی ایلده تبریزده چاپ اوْلونموشدور. بوندان بیر نئچه ایل سوْنرا 7500 مصراعدان عبارت "نباتی" دیوانی ایشیق اوزو گؤرموشدور. بۇ دیوانینداکی شعرلرین یاریسی آذربایجان تورکجهسینده، یاریسی فارسجادیر. آنجاق نباتینین هئجا وزنینده، خالق شعری اوسلوبوندا یازدیغی قوشمالارین، گرایلیلارین چوخو بۇ دیوانا داخیل ائدیلممیشدیر. بۇ اثرلر ایسه نباتی یارادیجیلیغینین أن گؤزل اؤرنکلریندندیر. خالق پوئزیاسی روحوندا یازدیغی بعضی شعرلرینده نباتی "خانچوبانی" تخلصوندن ده استفاده ائدیب. احتماللارا گؤره، 18-جی عصرده "خانچوبان" آدلی بیر شاعیر ده یاشامیش و اونون آدییلا باغلی "خانچوبانی" داستانی یارانمیشدیر. نباتینین حیاتی بۇ داستانلا سسلهشیر. اونا گؤره، عادتن خانچوبانینا عاید ائدیلن و بیر ماهنی کیمی ده خالق آراسیندا چوخ مشهور اوْلان "آپاردی سئللر سارانی" شعرینین ده مؤلفی نباتی ساییلیر. نباتی قوشمالارینین اساس موضوسو محبتدیر. لیریک اونون شعرلرینین هامیسی اۆچون سجیویدیر. نباتی آیدین جناس قافیهلردن عبارت تجنیسلر ده یازمیشدیر: "گؤزلر نه گؤزلر"، "او اوز بو اوزه" و س. نباتی قوشمالاری اؤز لاکونیکلیگی ایله سئچیلیر. شاعیر کئچیردیگی معنوی بحرانلاری "لنگم"، "نهدیر" ردیفلی قزللرینده تصویر ائتمیشدیر. اونون محبت مووضولو غزللری ده وار.[۴]
نباتی کنگرهسی[دَییشدیر]
1372 -نجی ایلده کلیبر شهرینده نباتی شرفینه ادبی کنگره قورولدی. بۇ کنگره موناسیبتی ایله نباتینین اثرلری ایکی جیلدده نشر اولدی. هر ایکی جیلیدی نشره حاضیرلایان دکتر ح. م. صدیق ایدی. تۆرکجه دیوانی 480 صحیفهده بۇ کنگرهده عرضه اوْلوندی. کنگرهده تبریزدن گلن عالیملر کنفرانس وئردیلر و نباتینین مقبرهسی و مزارینی احیا ائتمک اۆچون تصمیم توتدولار.
شعرلریندن نمونهلر[دَییشدیر]
تۆرکجه شعرلری
گؤره سن من نییه یارب بئله نالان اوْلدوم؟
غلط ائتـدیم کی سنه واله و حئیران اوْلدوم.
اودا یاخدین من بیچاره نی پروانه کیمی،
آجیغینگلدی مگر عاشیق انسان اوْلدوم؟
سود و سرمایه میمجموع ألیمدن آلدین
نییه کیم زاهید اوْلوب مسجده دربان اوْلدوم!
فارسجا شعرلری
عمر چون همدم مرگ است چه هشتاد چه بیست
خوشدل آن کس که در این میکده آزاد بزیست
ای نباتی بنگر این گهر از مخزن کیست
گفتمش سلسله زلف بتان از پی چیست
گفت حافظ گلهای از شب یلدا میکرد
قایناقلار[دَییشدیر]
- ↑ نباتی، ابوالقاسم. دیوان اشعار ترکی، مقدمه و تصحیح: حسین محمدزاده صدیق، تبریز، نشر اختر، 1385
- ↑ نباتی، سید ابوالقاسم. دیوان اشعار ترکی، مقدمه و تصحیح دکتر حسین محمدزاده صدیق، تبریز، اختر، 1385، ص 48.
- ↑ نباتی، سید ابوالقاسم. دیوان اشعار ترکی، مقدمه و تصحیح دکتر حسین محمدزاده صدیق، تبریز، اختر، 1385، ص 73-74.
- ↑ آذربایجان تورکجهسی ویکیپدیاسی


text:
✍حاضرلادی: س.ن. [دقّت: دیلین املا و گرامر قواعدینی دریندن بیله بیله، یازێنێن دوْغما حلاوتی و ملاحتی گیتمهسین دییه، مقالهیی اُرژینال بیچیمده گتیردیک. بوْشۇنا باغنازلێق گؤسترمڲه گرک دۇیمادێق. بۇ تصنیف، محتملاً ۱۹۲۰لی ییللرینده یازێلمێشدێر. گنچلرین، تۆرکی نثر طرزلرینین گۆچلۆ، آچێق، آی...
#خبر: نۆبل کمیتهسی فیزیک ساحهسینده جایزه قازانان بیلیم انسانلارێنی آچێقلادی. ۲۰۲۱ فیزیک نوْبل جایزسی سیوکورو مانابه Siocuro Manabe ، کلاوس هاسلمان , Klaus Hasselman و جورجو پاریسیه Giorgio Parisie –یه وئریلدی. نوْبل کمیتهسی فیزیک ساحهسینده جایزه قازانان بیلیم انسانلارێنێ آچێقلادی....
#خبر: سارسێلماز قارداشلێق-۲۰۲۱ مانوْورۇ، اؤزل قوّتلرین فرضی دشمنین قوْنۇشلاندێغی تپهلیکلره هجوم ائتمهسی و بؤلگهنی أله گئچیرمهسی ایله باشلادی تۆرکیه و آذربایجان سلاحلی گۆجلرینین نخجواندا ائتدیگی اوْرتاق عسگری مانوْوردا فرضی دشمن هدفلری محو ائدیلهرک، اشغال آلتێنداکی بؤلگهلر قۇرتارێل...
#خبر: #عراق، ملّی استخبارات سرویسی، سامی جاسمی یاخالاماق ایچون بیر عملیات گرچکلشدیردی. عراق باشباخانی مصطفی الکاظمی، هؤرگۆتۆ داعشین اؤلدۆرۆلن لیدئری ابوبکر بغدادینین کؤمکچیسی سامی جاسمی تۇتدۇقلارێنێ آچێقلادی. کاظمی، توئیتردن وئردیگی آچێقلامادا، ملّی استخبارات سرویسینین سامی جاسمی ی...
#خبر: بیرلشمیش ملّتلر سێغێنماجی (پناهنده) آژانسێ اؤلکهلره افغانستانا سؤز وئردیکلری یاردێمی یاپماسالار یئنی بیر سێغێنماجێ دالغاسێنین ایران- پاکستان سرحدینی گئچهجکلری بارهده اۇیاری وئردی. افغانستان مِدیالاری دوشنبه گۆنۆ بیرلشمیش ملّتلر تشکیلاتینین سێغێنماجێلار آژانسێندان نقل ائیلهدی، ا...
#خبر: حجت الاسلام والمسلمین آل هاشم: ایران و آذربایجان جمهۇریسینین خلقی آراسێندا درین بیر ایلگی واردێر. ایکی اؤلکه آراسێنداکی دیل و کۆلتۆر کیمی بیر چوْخ اوْرتاق نقطه اوْنلارێن آیرێلمالارێنا اجازه وئرمز....
#خبر: بیرلشمیش ملّتلر تشکیلاتی (بمت) تۆرکیه-نین پاریس اقلیم آنلاشماسێنێ اوْنایلاماسێنێ آلقیشلایێر. بمت-نین باش کاتبی آنتوْنیوْ گوْترش تۇییتر حسابێندا تۆرکیه-نین آنلاشمانێ اوْنایلاماسی ایله باغلی آچێقلاما وئریپ....
#خبر: قندوزون سید آباد بؤلگهسیندهکی شیعهلره عاید مسجده جمعه نمازی سیراسیندا بومبالێ سالدێرێ تشکیل ائدیلدی. افغانستانین قندوز ولایتینین سید آباد بؤلگهسینده بیر مسجدده تشکیل ائدیلن بومبالی سالدێرێدا ۱۰۰دن چوْخ انسانێن حیاتێنێ ایتیردیگی بیلدیریلدی. طالبان سؤزچۆسۆ ذبیحالله مجاهد، ...
#خبر: ایلان ماسک بیلدردی: استارلینک ماهواره اینترنتی سرویسی تست آشاماسێندان چیخمێش و تئزلیلکه بۆتۆن آمریکادا قۇللانێما گیرهجک. آنجاق گلوْبال قاپساما آلانێ ایچون داها چوْخ اسپیس ایکس ماهوارهسینین بۇراخێلماسێ گرکیر....